text:
"Anyobora inzira yo gukiranuka ku bw’izina rye" - Zaburi23:3b
Iyo urigufata ibyemezo ntibivuga ko biba bigomba kuba byo ku mpande zose,ushobora gufata icyemezo ukabona n’ibyiza mu ruhande rwawe nyamara kurundi ruhande abandi babona atari byiza. Niyo mpamvu usanga abantu bamwe batinya gufata ibyemezo batekereza ko atari byo kandi ibyo bituma umuntu agira umunaniro ukabije. Ushobora kuba hari urwego uriho rugusaba ko ufata icyemezo runaka kuba wahera mu mayira abiri,wibaza uti "ese mbikore cyangwa mbireke"?
Iyo utagize umwanya uhagararamo ngo umenye niba urafata icyemezo ku mpamvu runaka, wisanga udandabirana mu buzima bwawe. Bibiliya iravuga ngo "kuko umuntu w’ imitima ibiri anāmūka mu nzira ze zose"- Yakobo 1:8. Ariko nubwo bimeze bityo hari igisubizo wafata igihe wabuze icyemezo : Imana ivuga ko ariyo ituyobora mu nzira ikwiye kubw’ izina ryayo. Uzabasha kuva mu mayira abiri ari uko wemereye Imana kukuyobora inzira itunganye kuko aribwo gushoboza kunesha uwo munaniro ukabije uterwa no kubura icyemezo wafata kugeza ubonye uruhande wahagararamo.
Ushobora kuba waragerageje kubikora, ugasaba Imana kugufasha ahubwo ukabona nibwo bibaye bibi kurushaho. Bigatuma wibaza uti "kuki kumenya ugushaka kw’ Imana bigoye"; Imana ishaka kutuyobora, ishaka ko twamenya ugushaka kwayo kurusha uko twe dutekereza. Ikibazo ni uko dushaka nabi iyo turimo dushaka ugukora kw’ Imana.
Abantu benshi usanga bayoborwa n’ amarangamutima, ibyo bifuza nuko bo bumva ibintu kandi ibi byose bitera kunanirwa kurushaho no kutagera kugushaka kw’ Imana. Ugushaka kwayo ntabwo kugendera ku marangamutima cyangwa kubyo yo ishaka ko utinya. Ntabwo Imana ishaka ko unanirwa cyangwa ugorwa no gufata ibyemezo ahubwo yo ihari kugira ngo ikuyobore mu buryo bwose bwo kuyobora intambwe zawe zose mu gufata ibyemezo bigufitiye akamaro.


c: text/html

text:
Abagore babiri b’impanga, Owami na Olwethu Mzazi bakomoka muri Afurika y’Epfo, bamaze igihe bashakanye n’umugabo umwe wabashakiye rimwe, bakaba bavuga ko baryoherwa no kumusangira.
Mu kiganiro bagiranye na televiziyo ya SABC, aba bagore b’imyaka 25 y’amavuko, basobanuye uburyo baryamana n’umugabo bafatanyije w’imyaka 50 y’amavuko, akajya abasangiza iminsi ararana nabo agenda abasimburanwaho buri wese mu cyumba cye.
Owami na Olwethu, bakoreye ubukwe umunsi umwe banashakwa n’umugabo umwe wabakoye bose, bagatangira gusangira umugabo nk’uko bakuze bamenyereye gusangira byose.
Buri umwe muri aba bagore, ubu afite umwana w’umukobwa w’imyaka itatu, kandi bakaba batabana nk’abakeba ahubwo babana mu rukundo no mu munezero wa kivandimwe. Bavuga ko nta byo gufuhirana, cyane ko umugabo wabo azi kubafata kimwe uko abishoboye kose.
Umwe muri bo yagize ati: "N’iyo yoherereje umwe ubutumwa bugufi (SMS), aba agomba kubwoherereza n’undi. Iyo agiye gutaha, atwoherereza ubutumwa bugufi twembi kandi ari ubutumwa busa."
Uyu mugabo wabo ukuze kuburyo abakubye kabiri mu myaka, yahoze ari umwarimu wabo wabigishirizaga hamwe, aza kubakunda birangira bakoze ubukwe barabana. Umwe muri bo ati: "Yahoze ari umwarimu wacu, nyuma y’igihe kirekire tuza gukundana. Yatubwiye ko yadukunze twembi kuva kera, ariko ntabwo yari azi ko natwe twifuzaga gushaka umugabo umwe."
Ubwo uwo mugabo yajyaga kubasaba, abo mu muryango wabo ba hafi barabishyigikiye cyane kuko bari bamaze igihe kirekire bazi ko bifuza gushaka umugabo umwe, umuryango nawo ukaba warabifurizaga kubona umugabo ukuze uzabasha kubakunda kimwe no kubatetesha.

robotstxt: allowed

filter: keep


text:
Ibi yabivugiye mu muhango wo gusoza Itorero ry’abagize komite nyobozi z’imidugudu igize Akarere ka Kamonyi, tariki 14 Ukuboza 2016.
Minisitiri Kaboneka yabahamagariye gukorera hamwe mu gushyira mu bikorwa inshingano zabo, bashyira imbere inyungu z’abaturage, aho kubashakamo indonke kuko baba bariyamamaje bazi ko imirimo bagiye gukora ari ubukorerabushake.
Iyi ngo akaba ariyo ntego nyamukuru y’itorero bateguriwe kuko byagaragaraga ko mu mikorere yabo harimo abahuzagurika.
Agira ati "Ubundi iyo ajya kwiyamamaza aba aziko atagiye guhembwa, yiyamamaza yiyemeza ko agiye kwitangira abaturage akabafasha kugira ngo bave ku rwego rumwe bajye ku rundi.
N’ikimenyimenyi iyo badatowe barababara kuko baba baziko bagawe n’abaturage bababuriye icyizere. Icyo cyizere rero ubundi bagihaye agaciro nta n’ikiguzi cyabona."
Bamwe mu bayobozi b’umudugudu, bahakana ibyo bavugwaho byo kugurisha serivise bataha abaturage ; nkuko Nzaramba Joseph, umukuru w’umudugudu wa Kigabiro, akagari ka Nyamirembe, umurenge wa Karama abisobanura.
Agira ati "Biravugwa ariko ni ukutubeshyera. Ariko se umuntu yaguha ruswa, umuha iyihe serivisi ko nta gikorwa gisinyirwa n’umukuru w’umudugudu."
Gusa ariko abaturage bamwe banenga imikorere y’urwego ruyobora umudugudu, barugaya ko rubaka ruswa muri serivisi bagiramo uruhare nko gukora urutonde rw’abagenerwa inkunga no gushyira mu byiciro by’ubudehe.
Umwe mu baturage batuye mu umurenge wa Gacurabwenge, utifuje ko amazina ye atangazwa yifuza ko ibyo byakosorwa.
Agira ati "Iyo abona (umukuru w’umudugudu) ari ibibazo birimo amafaranga, abijyamo yihuse. Yabona havuyemo agafaranga utagira icyo umuha, akaguteza n’abandi bayobozi, ababwira ko ntacyo utanga ngo ntibakagukemurire ikibazo."
Minisitiri Kaboneka akangurira izi ntore z’abayobora imidugudu, zitwa Inkomezamihigo, gufatanya n’izindi nzego babana mu mudugudu, mu guhangana n’ibibazo by’abana b’inzererezi, ibiyobyabwenge, gukora imihanga y’imigenderano, kwita ku isuku no kubungabunga umutekano.


text:
Abakozi b’inzego zibanze bongeye kwibutswa kuba muduce bayobora
Nyuma y’uko minisiteri y’ubutegetsi bw’igihugu igaragaje ko kutaba muduce bayobora bituma abayobozi badakurikirana ibibera mubaturage bashinzwe igihe cyose, yabasabye gutura aho bayobora ariko bamwe ntibabyubahiriza.
Kuwa 19 Ukuboza, 2012 minisitiri w’ubutegetsi bw’igihugu Musoni Protais yongeye kwandikira abayobozi b’intara, uturere n’umujyi wa Kigali abasaba ko abakozi ba leta kgera kurwego rw’akagali bagomba kuba aho bayobora.
Bamwe mubayobozi b’utugari bo mu karere ka Ngororero twaganiriye kuri ayo mabwiriza bahawe bakaba batarashatse ko amazina yabo atangazwa kubera impamvu z’akazi kabo, bavuga ko hari abakorera mu tugari badatuyemo ariko batuye hafi yatwo, kuburyo bashobora gukurikirana ibibera aho bayobora.
Ikibazo gikomeye abafite ingo bavuga ko bafite ni uko amafaranga bahembwa atabasha kuvamo ibyo gutura mutugali twabo bibasaba, nko gukodesha andi mazu, no gutunga ingo ebyiri bityo bakaba basaba iyo minisiteri kubatekerezaho no kutabagereranya n’abayobora imirenge cyangwa abakozi bakora mukarere.
Ikindi aba bayobozi b’utugari ubu bazwi ku izina rya Multiprise ni uko bakorera minisiteri zose ibitandukanye n’iby’abanadi bakozi ba Leta usanga bafite minisiteri bakorera ari imwe, ariko bagahembwa make kurusha abandi.


text:
Umunyamakuru akaba n’ umuraperi Pacson yerekanye agahinda ke ashyira hanze zimwe mu mpamvu zatumye ahindura ikinyamakuru yakoreraga akajya ahandi ndetse inama ku bahanzi ba Hip Hop bifuza gutera imbere asobanura n'igituma nta muhanzi mushya ukizamuka mu njyana ya hip hop nawe akora.
Pacson yahoze akora kuri Radio 1 na Tv 1 nyuma aza kuhava yerekeza kuri Hot Fm imaze igihe gito itangiye gukorera mu Rwanda.
Mu kigairo kihariye Pacson yagiranye na Eachamps twamubajije icyatumye ahindura ikinyamakuru yakoreraga adutangarizako akunda injyana ya Hip Hop bityo rero kuba aho yarari baramubuzaga gukina bamwe mu baraperi byaramubangamiraga kugeza naho abaturage bamusabaga indirimbo akababeshya ko ikinwa ariko nyuma ntaze kuba yayikina bitewe niyo mpamvu.
Bamwe mu bahanzi atari yemerewe gukina harimo umuhanzi P Fla ndetse n’ abandi benshi baririmba injyana ya Hip Hop.
Pacson kuri ubu ari gukora kuri Hot Fm aho yishimira cyane ko ho afite uburenganzira busesuye mu kiganiro cye bwo gukina indirimbo ashaka yongeraho ko ari na radio yiyemeje gufasha abahanzi nyarwanda bakora hip hop.
Pacson abona abaraperi bameze nk’abana batereranwe bakigunga
Ubwo Pacson yabazwaga uko abona injyana ya Hip Hop muri uyu mwaka dutangiye wa 2017 bitewe n’ ibitaramo bimaze iminsi biba aho twafatiye urugero kuri Riderman uheruka kumurika Album ye akuzuza petit stade, mu gusubiza Pacson yabanje kuvuga ko Riderman batamubara mu bahanzi ba baraperi ashimangira ko kiriya gitaramo iyo kiba ari nka Green P cyangwa Fireman aribwo bari kwishimira ibyagaragayemo ku bafana bari bahari.
Yakomeje anavugako ushobora gusanga abantu bose bari bahari ari ahakunzi ba Hip Hop ariko bagahabwa za Afro beat kuko abahanzi benshi bari bahari arizo baririmbamo.
Pacson yakomeje atanga urugero avuga ko imyaka ibiri igiye gushira nta muhanzi mushya Hip Hop y'u Rwanda yungutse mu gihe RnB na Afro beat bahora bavuka buri munsi.
Ibintu 3 Pacson abona byazamura abaraperi muri uyu mwaka
Pacson abona uyu mwaka wa 2017 urangiye Hip Hop itigaranzuye izindi njyana ngo yongere ihabwe intebe ibyayo byaba birangiye yaba igiye kwibagirana neza kuko nta n'uwazongera kujya kwishyura mu ma studio akora iyo njyana mu gihe bamwe batangiye kuyivamo barayihozemo.
1. Kwita ku myandikire
Aha ku kijyanye n’ imyandikire Pacson yavuze ko abaraperi bamwe bandika ibibajemo batitaye ku bantu bazumva iyo ndirimbo. Yabagiriye inama abasaba ko bakwiye kwitondera ibyo bandika mbere yo kuririmba.
2. Begere itangazamakuru
Kuri iki Pacson yakomoje ku baraperi batajya begera itangazamakuru bakumva ko gukora indirimbo bizajya birangirira muri studio nta ku yamamaza ngo abantu bayimenye. Inama abagira ni ukwegera itangazamakuru bagatanga indirimbo ku binyamakuru byose bakareka kwitinya.
3. Ikinyabupfura
Mbere na mbere Pacson yavuze ko abaraperi bakunze kugagaraho urugomo ndetse no kugira imyambarire itabahesha ishema. Ku nama yabahaye yabasabye kureka urugomo muri uyu mwaka wa 2017 ati : aho kugirango barwane bihorera bajye bitabaza polisi.


text:
"Uwiteka ni we utanga ubwenge, mu kanwa ke havamo kumenya no kujijuka" - Imigani 2:6
Hari igihe wibaza uti "nkeneye kwizera Imana ariko ntabwo njya nyumva" Ukeneye kwegera Imana kugira ngo ubashe kuyumva. Ntabwo uyumva kuko mu bitetekerezo byawe haba harimo ibirangaza byinshi. Kugira ngo wumve Imana ivugana nawe ukwiye kuva mu bikurangaza byose ukayegere maze ugafata umwanya wo guturiza imbere ya yo ntuzabura kuyumva.
Bibiliya iravuga iti "Nimworoshye mumenye ko ari jye Mana, nzashyirwa hejuru mu mahanga, nzashyirwa hejuru mu isi" - Zaburi 46:11. Ibi bishatse kuvuga ko ukwiye gufata umwanya ugaceceka kugira ngo Imana ikwigaragarize ko ari yo Mana, uko wegereye Imana unasoma ijambo ryayo bigufasha kurusha kuyegera maze ikavugana na we, igihe umaze gusoma ijambo ryayo, yibwire ibyo ushaka biri ku mutima wawe.
Ijambo ryavuzwe haraguru (Imigani 2:6), rigaragaza ko Imana izaguha ubwenge n’ubuhanga ukeneye kugira ngo ubashe kumenya no kumva ijwi rya yo.
Ukwiye gusenga usaba Imana kuguha ubwenge bwo kumenya ijwi ryayo.


text:
Umuhanzikazi Zouzou azita umwana we amazina ya nyakwigendera Hirwa wo muri KGB
Nyuma r’urupfu rw’umuhanzi Hirwa Henry wo muri KGB, umuhanzikazi uzwi ku izina rya Zouzou Zoulaika umwana atwite yahisemo ko azitwa Hirwa Henry.
Hirwa yapfuye ku itariki 1 Ukuboza 2012, Zouzou atwite inda y’ukwezi n’igice, afata umwanzuro wo kuzita umwana we Hirwa Henry kubera ubucuti budasanzwe yari afitanye na nyakwigendera. Ariko n’iyo adapfa yari yarabwiye Hirwa ko azita amazina ye umwana we azabyara.
Zouzou avugana na IGIHE yagize ati “Umugabo ni usohoza ibyo yemeye mbonye yitabye Imana (...)
Nyuma r’urupfu rw’umuhanzi Hirwa Henry wo muri KGB, umuhanzikazi uzwi ku izina rya Zouzou Zoulaika umwana atwite yahisemo ko azitwa Hirwa Henry.
Hirwa yapfuye ku itariki 1 Ukuboza 2012, Zouzou atwite inda y’ukwezi n’igice, afata umwanzuro wo kuzita umwana we Hirwa Henry kubera ubucuti budasanzwe yari afitanye na nyakwigendera. Ariko n’iyo adapfa yari yarabwiye Hirwa ko azita amazina ye umwana we azabyara.
Zouzou avugana na IGIHE yagize ati “Umugabo ni usohoza ibyo yemeye mbonye yitabye Imana kandi ntwite nahise niyemeza kumwita Hirwa Henry.”
Akomeza avuga ko yari inshuti cyane na Hirwa Henry, ku bw’amahirwe n’umugabo we abizi.
Se w’umwana uzitwa Hirwa, nawe nubwo adashaka kugaragara mu itangazamakuru, yemereye IGIHE ko umwana azitwa Hirwa Henry.
Zouzou avuga ko yifuza kuzabona umwana we akura afatira ku mibereho ya Hirwa, ati “Imico yose ya Henry nifuza ko na Henry wanjye yazayigira.”
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
jeu.
20
janv.
2011
Anyesi yavukiye i Roma mu Butaliyani, ababyeyi be bamurera neza gikristu kuva akiri muto. Yari umwana w’imico myiza kandi akagira n’uburanga. Yujuje imyaka cumi n’itatu y’amavuko, mwene Mburamatare w’i Roma asaba kumurongora. Anyesi aramubwira ati : «Kuva kera niyemeje kuba umwari ugenewe Nyagasani. Niyemeje kugumana ubusugi kuko Nyagasani namuhaye umutima wanjye rwose. Ntuteze gukunda undi mugabo ukundi ». Icyo gihe hari ku ngoma y’umwami Diyoklesiyani, watotezaga abakristu bikomeye.
Kuba rero Anyesi yaragaragaje ubukristu bigeze aho, byari ugutinyuka cyane muri icyo gihe. Kubera uburakari bw’uko yanze ko amurongora, uwo musore yagiye kumurega ko ngo ari umukristu. Anyesi afatwa ubwo, bamutegeka gusenga no kuramya ibigirwamana byabo, aranga arabahakanira! Bamutera ubwoba ku buryo bwose ngo areke kuba umukristu, abereka rwose ko nta mpungenge atewe no kuzira izina rya Kristu. Niko kumucuza rero imyambaro yose bamubohera ku giti, bamuharurisha ibyuma umubiri wose bacanye n’umuriro mwinshi iruhande rwe. Bakamubwira, bati : « Hakana ubukristu maze tukurekure witahire ». Ntiyatinya rero ibyo bigeragezo byose akomeza gusenga cyane yiragiza Nyagasani, nuko babonye ko atava ku izima bamuca umutwe.
Ng’ubwo ubutwari bw’uwo mwana muto w’umukobwa wemeye kwitura Imana ho igitambo. Urugero rwiza yatanze rwateye benshi gukomera mu bitotezo by’abakristu, baba intwari nka we.


text:
Uburyo agusobanurira ibikomere biri ku mwana : hari umwana uba uzi neza ko yitonda adakubagana kandi na none bikajyana n’imyaka ye. Mu gihe umukozi ari kuguha ubusonanuro ku bikomere biri ku mwana jya wibaza niba koko umwana wawe ashobora gukubagana bigeze aho yagira ibyo bikomere. Tega amatwi neza wibaze niba uburyo umukozi ari kukubwira umwana yakomeretsemo bijyanye naho yakomeretse.
Uburyo umwana wawe abona umukozi : iyo umukozi afata nabi umwana akenshi uzabona umwana amutinya cyane ku buryo iyo umusize arira cyane no mu gihe ugeze mu rugo ukabona adashaka ko umukozi yongera kumukoraho
Akenshi uzasanga umukozi ataka cyane ko avunika : Akazi ko kurera umwana ntikoroshye, ariko na none niba uko ugeze mu rugo umukozi ahora akubwira ko umwana amurushya ukabura n’umunsi umwe yakubwira ko yitonze kandi ubona ko umwana adasanzwe afite ingeso yo kuruhanya akenshi biba ari amakosa y’umukozi yo kuba atazi kurera.
Uzabona umukozi adashaka ko muhuza amaso kandi agasubiza nibyo utamubajije : iyo umukozi azi ko yakoze amakosa rimwe na rimwe araceceka cyane cyangwa se ukabona avuga cyane akakubwira n’ibyo udakeneye kumenya n’ibyo utamubajije.
Uzasanga iyo ugeze mu rugo umukozi ahita aguhunga : Iyo umukozi afata nabi umwana ugera mu rugo agahita ashaka aho yigira ntagire ikintu na kimwe akubwira ku kuntu umwana yiriwe
Ubona iyo umwana yarwaye umukozi amufata ate ? Iyo umukozi akunda umwana kandi amufata neza, n’iyo umwana yarwaye ukamujyana kwa muganga ugera mu rugo ukabona ashishikajwe no kumenya uko basanze ameze ndetse no mu gihe wasabye ikiruhuko ngo ubone uko umwitaho ukabona ko umukozi ahora akubaza niba ubona umwana ari koreherwa.
Guhindura imico y’umwana ku buryo budasobanutse : imico umukozi atoza umwana usanga ariyo afata kuko ariwe baba birirwana. Bityo rero iyo ubonye umwana ari guhinduka mu mico yari asanganwe ku buryo budasobanutse biba byiza witonze ugasuzuma uko umukozi afata umwana ukamenya amagambo amubwira iyo udahari.
Gusuzuma uko umukozi afata umwana si ngombwa gusiga za camera mu nzu usibye ko ubishoboye wabikora, ariko na none mu gihe ubonye hari bimwe mu bimenyetso twavuze ushobora kuza mu rugo umutunguye cyangwa se ugahamagara umuntu muturanye akajya anyuzamo akakurebera ariko na none mukabikora mu bwenge ku buryo umukozi atamenya ko umucunga.
Source : drphil.com


text:
Ni inshuro nyinshi abantu bakenera gukundwa ariko hakaba abakeka ko wenda bo bitabahira cyangwa ngo bibaberenk’uko bigendekera abandi.
Kimwe mu bintu by’ingenzi umuntu wese akenera ni ukwitabwaho ku buryo bw’umwihariko, akaba afite umuntu bahuje akamuba hafi yaba ari mu byiza cyangwa se mu bibi akaba ri kumwe nawe bishimana cyangwa se banafatanya mu biruhije
Kuba umuntu yaba afite abamwitayeho benshi, ntibimubuza ko muri abo akeneramo umwe arutisha abandi bakabana bisanzuranyeho ku buryo bw’umwuhariko, kuburyo usibye no kumwambarirana ubusa ngo bakore urukundo, baba bashobora no gushakisha, gutanga cyangwa kwigomwa buri kintu cyose kibashobokera kugirango imibanire n’imibereho yabo ikomeze kugenda neza.
Aha umuntu yakwibaza ati se ni iki nakora kugirango mbone umuntu dukundana bene aka kageni?
Aha igisubizo nta handi kizava usibye kuri wowe. Icyo usabwa ni ukudaha agaciro ibitagafite kandi ukanirinda gukabya guha agaciro ibintu cyangwa abantu ngo ni uko bagakwiye: ukamenya guhagarara ku cyemezo wafashe, niba ri yego ni yego, niba ari oya ni oya. Ni ngombwa ko wigirira icyizere kuko iyo amahirwe amwe atagusekeye uba ufunguriwe andi arenga igihumbi! Aha rero niho uba ugeze mu gihe cy’amahitamo, ku buryo usabwa guhitamo icyo umutima wawe wemeranya nacyo.
Ikintu cy’ingenzi utagomba kwibagirwa ni uko ugomba kuba uwo uri we, ukagerageza kubanira abandi neza no kubitaho, byaba na ngombwa ukaba wakwitanga. Kuri buri kimwe ugiye gukora jya wibaza niba uramutse ugikoze ku mugagaro cyangwa se mu buryo abantu bazi byaguhesha agaciro.
Umuntu umwe uri mu kigero cy’imyaka mirongo itanu yagize ati: “Ni kenshi bagenzi banjye bajyaga bambwira ngo ndi urugero rwiza rw’umuntu ufite isura idashamaje na mba. Byarambabazaga cyane ariko simbyiteho ahubwo nkagerageza kubacira bugufi no kugaragaza umutima wa kimuntu, nkagerageza guha agaciro gakwiriye no kwita kuri buri umwe turi kumwe ahasigaye nkamenya kwifatira ibyemezo bimpa agaciro no gukora imirimo yanjye neza. Nanjye nk’umuntu, najyaga nibaza niba nzabona umuntu turebana akana ko mujisho ariko nakwibuka isura yanjye….
Naje gutungurwa no kubona umuntu ntakekaga ko bishoboka ko twagirana umubano wihariye ambwiye ko yankunze kandi ko mbimwemereye twakwibanira ubuziraherezo! Nabanje kumva ntihaye agaciro ko kubana nawe ariko aza kumbwira ko yabitekerejeho igihe kitari gito, kandi yakurikiranye imyitwarire n’imikorere byanjye bikamunyura bityo nkaba narigaruriye umutima we. Numvise ngiye mu bicu numva namumira bunguri! Twabyaranye abana turatunga none ubu turujukuruje.”
Erega kuba kanaka cyangwa kanaka yarabonye umukunzi si uko akurusha uburanga, ahubwo ashobora kuba mu bihe bye yarabashije kwitwara neza no kwifatira ibyemezo. Uzabona abakobwa bafite uburanga ariko bagumiwe, ntuzagirengo ni ikindi kiba cyarebiteye uretse ibyemezo by’imyitwarirer n’imigirire bagiye bifatira bo ubwabo.
Bana neza n’abandi ahasigaye witurize bajye bagwa mu mutego w’ubwitonzi, ubushishozi , umurava icyizere n’ubumuntu byawe; ahasigaye utoranye umwe mu bawuguyemo umwigarurire nawe akwigarurire mwibanire akaramata muberwe n’urukundo!
77,175 total views, 22 views today


text:
Hari ibintu ukwiye kwitaho mu gihe usenga
Niba hari ibintu abakristo bakora kenshi nubwo hari ubwo babikora uko babonye ni ugusenga. Ijambo ry’Imana ridusaba guhora tubikora ubudasiba, tukabigira ubuzima bwacu bwa buri munsi, ikindi ijambo ry’Imana rihumuriza abantu babikora, bahora batakira Uwiteka ko azajya abumva.
Zaburi 145:18-19
"Uwiteka aba hafi y’abamutakira bose, abamutakira mu by’ukuri bose. Azasohoza ibyo abamwubaha bashaka, kandi azumva gutaka kwabo abakize".
Dore bimwe mu byo wakwitaho usenga:
1. Kubikorera muri Kristo Yesu, gusaba byose binyuze mu izina rye kuko niho Se atwumvira.
2. Gusengera mu mwuka
Abefeso 6:18
"Musengeshe Umwuka iteka mu buryo bwose bwo gusenga no kwinginga, kandi ku bw’ibyo mugumye rwose kuba maso, musabire abera bose".
3. Gusenga kwawe gukwiye kujyana no kumvira
Yohana 15:7
"Nimuguma muri jye amagambo yanjye akaguma muri mwe, musabe icyo mushaka cyose muzagihabwa".
4. Gusenga kwawe gukwiye kujyana no guca bugufi
Itangiriro 32:11
"Ku mbabazi zose n’umurava wose wagiriye umugaragu wawe, sinari nkwiriye guhabwaho n’ibyoroheje hanyuma y’ibindi, kuko nambutse Yorodani iyi mfite inkoni nsa, none mpindutse imitwe ibiri".
6. Gusenga kwawe gufatane no kwizera
Matayo 21:22
Kandi ibyo muzasaba mwizeye muzabihabwa byose."
Hari n’ibindi byinshi wakwitaho mu gihe usenga, ujye ubyitaho nibwo amasengesho yawe azagira umumaro. Imana iguhe umugisha.


text:
Download presentation
Presentation is loading. Please wait.
Published byZoé Baron Modified about 1 year ago
1
IBUMBA RY’ ICYATSI
2
Uguye akavunika igufa ry’agatuza (clavicules) icyo ukora niiki:fata ibumba urirambike kuri iryo gufa nimugoroba uryamye ubikore amezi atatu. Ubikora rimwe mu ijoro bikamaraho isaha imwe nyuma y’ukwezi kumwe rijye riraraho warivanze n’amazi ashyushye. Igihe wiyumvamo umubabaro wabuze ibitotsi fata ibumba rivanze n’amazi urirambike mugikanu bituma umuntu asinzira neza Argile qui guerit p,147
3
4
Kunyara kuburiri cyangwa kunyara kenshi: ni indwara ishingiye kubwonko. Urambika iryo bumba warivanze n’amazi kunda yo hepfo (bas ventre) bimareho isaha imwe ubikore kabiri kumunsi kurangiza iminsi umunsi umunani udasiba Argile qui guerit p,155
5
Kuribwa mugifu: kunywa ikirahure cy’amazi avanzemo akayiko gato k’ibumba ry’icyatsi kibisi kabiri kumunsi ukabikora iminsi 15 udasiba Argile qui guerit p,160
6
Nerfs sciatique : ni indwara y’imitsi y’umugongo ifata amaguru n’ubwonko. Kurambika ibumba murucyenyerero amezi atandatu Argile qui guerit p,162 ogno,indimu,amavuta ya elay. Romarai na tyme
7
8
Kwipfundikanya kw’igifu (hernie d’estomac): kunywa ibumba ry’icyatsi kibisi no kurirambika kugifu uryamye ukajya urya indimu n’imboga za pelisile, ibyo bishobora no kuvura igifu gisa nikibyimbye Argile qui guerit p,163.
9
10
Iyo umwana yitambitse munda bigiye kugera mukwezi kwacyenda cyangwa kurimo ufata ibumba rinini ni ukuvuga icyondo cyaryo cyinshi ukarambika mukiziba cy’inda. Kubikora gatatu kumunsi, kubikora uryamye no kurya imbuto (fruits) mugitondo gusa iminsi itatu mucyumweru. Ukongera gukoresha ibipimo nyuma y’icyumweru, ibumba rifite ubushobozi bwinshi bwo kuvura indwara z’abagore
11
Kuribwa muri nyababyeyi: Bishobora guterwa n’ibyuririzi cyangwa ibibyimba byo munda kuribwa mumiyoborantanga yabagore (trompe) Fibrome, ibibyimba byo muri nyababyeyi,imihango iruhanije kandi iryana,ibumba rivura n’ubugumba
12
13
Gutegeka 7: 12, 15 Niwumvira ayo mateka ukayitondera, ugakora ibyo agutegeka, bizatuma uwiteka Imana yawe ikomeza kugusohoreza isezerano, no kukugirira ibambe yarahiye ba sekuruza banyu ko izakugirira. Uwiteka azagukuraho indwara zose, ntazaguteza n’imwe muri za ndwara mbi z’Abanyegiputa uzi, ahubwo azaziteza abakwanga bose.
Similar presentations
© 2017 SlidePlayer.com Inc.
All rights reserved.


text:
Ubuyobozi bw’Akarere ka Kayonza bwatangije gahunda yo gutanga imbuto z’imyumbati ku bahinzi bo mu mirenge ya Rwinkwavu na Murama, iyi mbuto ngo niwo muti wa hafi ubuyobozi bw’Aka Karere bwiteze ko uzavura burundu inzara idasanzwe ivugwa by’umwihariko mu Murenge wa Rwinkwavu.
Ibintu umuntu yakwibaza niba Ubuyobozi bw’akarere bwarasanze igihingwa cy’imyumbati gisanzwe kinatinda mu butaka kugirango kibashe kwera ari umuti wihuse ubuyobozi bwabashije gushakira iki kibazo cy’inzira n’ubwo kuri bo(...)
Ubuyobozi bw’Akarere ka Kayonza bwatangije gahunda yo gutanga imbuto z’imyumbati ku bahinzi bo mu mirenge ya Rwinkwavu na Murama, iyi mbuto ngo niwo muti wa hafi ubuyobozi bw’Aka Karere bwiteze ko uzavura burundu inzara idasanzwe ivugwa by’umwihariko mu Murenge wa Rwinkwavu.
Ibintu umuntu yakwibaza niba Ubuyobozi bw’akarere bwarasanze igihingwa cy’imyumbati gisanzwe kinatinda mu butaka kugirango kibashe kwera ari umuti wihuse ubuyobozi bwabashije gushakira iki kibazo cy’inzira n’ubwo kuri bo batanga ihumure
Impuguke mu by’Ubuhinzi zihamya ko igihingwa cy’Imyumbati gishobora kumara byibuze igihe kigera ku myaka ibiri n’amezi atandatu mbere yo kuba cyatanga umusaruro, umuntu akaba yakwibaza niba aba baturage bazamara iyo myaka igera kuri ibiri n’igice bagitunzwe n’iyi nkunga bagenerwa na Leta.
ibi bikaba biteye impungenge aba baturage bo mu karere ka Kayonza basanzwe bugarijwe bikomeye n’inzara aho kugeza magingo aya abenshi mu bari batunzwe n’ubuhinzi babona icyo kurya ariko inkunga itangwa na Leta yabonetse n’ubwo benshi muri bo bemeza ko nabwo kuri ubu ibona umugabo igasiba undi.
Musabyimana Bernard atuye mu Mudugudu wa Matinza ho mu Murenge wa Rwinkwavu akaba avuga ko iyi mbuto n’ubwo ije kubaramira ariko ari amaburakindi gusa ku rundi ruhande avuga ko abishoboye bafite ibindi bihingwa bahinze mu mirima yegereye igishanga ndetse na bamwe bafite amasambu mu gishanga
Ati “Leta yakomeje kujya ituba hafi n’ubwo ubuzima bukomeza kugorana ariko nta ko itagize rero n’iyi mbuto kuko nta kundi twabigenza tugiye gupfa kugerageza turebe neza ko wenda yo yazabasha guhangana n’izuba gusa iratinda ntitwizeye ko izamara imyaka ibiri bamwe badafite utwo dusambu mu gishanga bagihumeka umwuka w’abazima”
Uyu Musabyimana kandi akomeza avuga ko iyi myumbati bazaniwe n’Ubuyobozi bababwiye ko ari iya turutse I Bugande kandi idashobora gufatwa n’indwara cyane cyane izijyanye no kubura imvura
Gusa aba baturage bo mu murenge wa Rwinkwavu na Murama bose usanga bahurira cyane ku myumbati bagiraga muri utu duce yatwaga Bill Cliton bajyaga bahinga nyuma ikaza gufatwa n’izuba ndetse n’indwara zaza kuziramo ikabasha kwandura igacika burundu kuri ubu bikaba byari bisigaye ari ingumi kuri bo haba kubona imyumbati cyangwa ifu y’ubugali muri iyi Mirenge.
Uwitwa Habumugisha Jean de Dieu utuye mu Mudugudu wa Mateza akagari ka Kankundo mu Murenge wa Rwinkwavu avuga ko iyi mbuto n’ubwo batari bayigerageza ariko bizeye ko nayo izabamerera neza nk’uko iyo bari barahawe ba Bill Cliton yari imeze.
Ati “Batubwiye ko iyi myumbati bayikuye mu mahanga itarwaye ndetse natwe twizeye ko izaba myiza nk’iya mbere tukongera tukagira imyumbati nk’uko byahoze hano muri Rwinkwavu”
“Turifuza ko wenda abayobozi bacu badufasha bakayitwongerera tukabona myinshi hanyuma twese tukabasha guhinga kuko urabona iyi ngiyi ihabwa amashyirahamwe gusa bivuze go byaba byiza n’abandi baturage babashije kubona kuri iyi mbuto bagahinga mbese ikagera kuri bose bakonaho ubundi tugahinga twese tukeza tukabasha kuzahuka tugaca ukubiri n’inzara yari yaratubase inahangaha I Rwinkwavu”
Aba baturage bakomeje guhanga amaso ubuyobozi bavuga ko bahawe imbuto y’Imyumbati bita iyaturutse I Bugande bakaba bizeye ko ishobora kuzabatabara n’ubwo inzara ikiri yose muri aka karere ndetse bakaba bavuga ko n’iyi mbuto itabahagije
Ubuyobozi bw’Akarere ka Kayonza butanga ihumure kuri aba baturage bwemeza ko iyi mbuto yizewe cyane ko yaturutse muri RAB imaze gutuburwa ndetse n’ubuziranenge bwayo bukaba ari nta makemwa nk’uko bisobanurwa n’Uwibambe Consolee Umuyobozi w’Akarere ka Kayonza wungirije ushinzwe iterambere ry’Ubukungu.
Uwibambe Consolee Ati “Iyi mbuto turayizeye cyane kuko yatanzwe n’Ikigo cy’Igihugu gishinzwe ubuhinzi RAB kandi ikintu kijya gutuburwa na RAB ari uko gifite ubuziranenge ikindi kandi imyumbati ni igihingwa gishobora guhangana cyane n’izuba n’ubwo abaturage bafite imupungenge z’uko ari igihingwa gitinda kwera ariko natwe twabemereye guhinga n’izindi mbuto kuburyo uhinga imyumbati mu ipariseri imwe ufite hanyuma indi uhandi ukahahinga ibindi bihingwa”
Vice Meya Uwibambe kandi akomeza avuga ko n’ubwo imbuto ikiri nkeya ariko hari gahunda yo kuzayigeza kubatuye akarere kose muri rusange n’ubwo bamanje gutangirira ku mirenge baziko ibabaye cyane nka Rwinkwavu na Murama n’Indi mirenge igize aka karere ka Kayonza yose ikazagerwaho. Musabyimana Bernard n’umufasha we batuye mu Mudugudu wa Matinza ho mu Murenge wa Rwinkwavu
Habumugisha Jean de Dieu utuye mu Mudugudu wa Mateza akagari ka Kankundo mu Murenge wa Rwinkwavu ari mu murima atema neza imyumbati yo gutera Uwibambe Consolee Umuyobozi w’Akarere ka Kayonza wungirije ushinzwe iterambere ry’Ubukungu nawe mu muria afatanya n’abahinzi ari nako aberekera uburyo bwo guetera imbuto nshya y’imyumbati.
Yanditswe na Akayezu Jean de Dieu//MUHABURA.rw


text:
Ukwiye kubaho wumvira Umwuka
’’Aransubiza ati ijambo ry’Uwiteka atumye kuri Zerubabeli ngiri ati si ku bw’amaboko kandi si kubw’imbaraga. Ahubwo ni kubw’Umwuka wanjye. Niko Uwiteka Nyiringabo avuga.(Zakariya 4:6)
Aya magambo Imana yavuze hejuru agaragaza neza ko muby’Umwuka atari mbaraga z’umubiri zibikoresha umuntu.
Ubaye waragize nk’amahirwe umunsi umwe ukamera nka Elisa agendera mu gicucu cya Eliya, cyangwa se nka Yosuwa agendera mu gicucu cya Mose, ushobora kugera aho utekereza wa muntu nkaho ariwe kitegererezo, aha sinshaka kuvuga ko kumva cyangwa gukurikiza urugero rwiza rw’umuntu atari byiza ahubwo ndashaka gushimangira ko utazibagirwa na rimwe ko Umwuka Wera ari we ukuyobora kandi ko ari we mujyanama wawe mwiza, ugomba kumwumvira.
Umwuka wera ni ningenzi mu buzima bw’Umukristo kuko niwe mufasha twahawe ngo azadutsindagize atugeze mu ijuru. Mu by’ukuri nta wundi waguha amakuru yizewe y’icyo ijuru rikwita cyangwa rigushakaho uretse Umwuka Wera, niwe ushobora kukugira inama zirenze iz’abantu n’izawe bwite. Mbibutse ariko ko abo bose mvuze Imana yabakoresha ariko bigusaba kugirana umubano ukomeye n’Imana uzanwa no kuyihora hafi.
Imana niyo ifite icyo nakwita igishushanyo mbonera cy’icyerekezo cya buri wese muri twe. Ni nayo kandi ifite gahunda yose ikwiye kuri wowe, bivuze ko rero ushatse utatekereza ko kuba udakora nk’ibya runaka ahubwo ukwiye kureba niba nawe icyo Imana iguhamagarira gukora ugisohoza.
Data wo mu ijuru yahaye Umwuka inshingano yo kudushoboza kugira ngo dusohoze ibyo byose! Afite rero kuguha ibigukwiye no kugushoboza gusohoza umuhamagaro Imana igushakaho, atugira inama nziza tumwumvire, Impamvu tugomba kumwumvira ni uko atavuga ku bwe ahubwo atubwira ibiva kuri Data, yenda ku bya Yesu.(Yohana16:13)
Hari umugabo witwa Alexandre wigeze gutanga ubuhamya aho yagize ati mugihe Umwuka Wera yanyemezaga ko Imana ishaka ko njya kuvuga ubutumwa bwiza muri Pakistani, igihugu kiganjemo Abisilamu telefoni yanjye ntiyari igihumeka kubera abampamagaraga bambaza ibyo ngiye gukora ari ibiki. Abenshi muri bo banyumvishaga uburyo bidakwiye, banca intege ariko jye nemezwaga n’Umwuka Wera ko nkwiye gukora umurimo w’Uwantumye hakiri ku manywa, mbega sinumvaga impamvu iyo ariyo yose yashoboraga kubihagarika.
Ndababwira ukuri y’uko ibi maze kubikora nabonyemo Imana, abasazi bari babimaranye imyaka myinshi barakira, abantu benshi baza kumva inkuru nziza ko Yesu yazutse, akiza kandi ko ari we wenyine twahawe gukirizwamo, ko yazutse natwe azatuzura. Mfata icyemezo cyo kujya numvira Umwuka iteka uko ansanze.
Hari ubwo Umwuka akongorera n’ijwi rituje ryuje ubugwaneza, akagukebura, mu buryo bumwe cyangwa ubundi, burya ni Imana iba ishaka kugukiza, ntukabure kumvira Umwuka kuko Yesu aragukunda aba yamwohereje ngo agufashe ubugingo bwawe burokoke.
Nyuma yo gukurikira ubu butumwa ndetse n’ubu buhamya, jye ndumva dukwiye gukunda kumvira umwuka kurusha ibindi kuko ni umutoza mwiza,ni umujyanama mwiza atuyobora mu kuri kose.
Imana ibahe umugisha, Amen


text:
Frère Egide Nsabimana umuyobozi wa TTC Save
- Igitabo ’Intambara ikomeye’ ngo cyarabagumuye
- Basabye kuruhuka ku isabato, byanze barataha
- Umupasiteri umwe arashinjwa kubigiramo uruhare
- Akarere kasabye ko abana bagarurwa ku ishuri
Abanyeshuri umunani biga mu mwaka wa gatandatu w’amashuri yisumubuye mu ishuri nderabarezi rya Save (TTC Save), basengera mu itorero ry’abadivantisiti baretse kwiga ngo kuko ishuri ribambura uburenganzira bwo gusenga ku munsi w’isabato.
TTC Save ni ikigo cy’Abihayimana ariko gifashwa na Leta, kikaba kigwamo n’abanyeshuri b’amadini atandukanye harimo n’abadivantisiti b’umunsi wa karindwi bavuga ko bambuwe uburengenzira bwo gusenga ku isabato.
Kuwa Gatandatu ari nawo w’isabato abasengera mu badivantisiti b’umunsi wa 7 bahabwa umwanya wo gusenga kuva saa kumi n’ebyiri n’igice kugera saa mbili n’igice za mugitondo. Kuva saa mbili n’igice kugera saa tanu hakaba ugusubira mu masomo nyuma hakaba imirimo y’isuku, irangira abanyeshuri bajya mu byabo, saa kumi n’ebyiri z’umugoroba kugera saa moya n’igice abadivantisiti bagasubira ku gusoza isabato.
Umuyobozi bw’Ikigo Frère Nsabimana Egide yemeza ko batanga umwanya ungana kandi uhagije ku madini yose, gusa ngo bamwe mu banyeshuri basengera mu badivantisiti b’umunsi wa 7 biga mu mwaka wa gatandatu bavuze ko badashobora kugira icyo bakora ku isabato, bituma ishuri riboherereza ababyeyi babo ngo baze baganire ku myitwarire yabo ariko nabo baje bashyigikira ko abana babo bataha aho kutubahiriza isabato.
Yagize ati “Abo abana baravuze bati umudive ku isabato ntacyo agomba gukora ngo nibwo bakimenya ukuri, ngo hari igitabo bita intambara ikomeye, bati ntidushobora kuguma mu byaha…Tubanza kubatuma n’ababyeyi turabaganiriza, bahisemo kuvuga ngo bazagaruka baje gukora ikizamini cya leta n’ababyeyi babo banditse impapuro baziha ubuyobozi bw’Umurenge.”
Aba banyeshuri n’ubundi ngo bari basanzwe bikingirana mu mashuri no mu bwogero bagasenga ku munsi w’isabato.
Nsabimana Egide akomeza avuga ko mu gihe aba banyeshuri batemeye kuza mu kigo ngo bakurikize amategeko agenga abandi ngo bazakomeza babe hanze y’ikigo bazagaruke baje gukora ibizamini bya leta.
Igitabo cyitwa Intamba ikomeye n’umupasiteri uturiye ishuri nibo bagumura abanyeshuri.
Umuyobozi wa TTC Save Frère Nsabimana Egide avuga ko aba banyeshuri bagumuwe n’igitabo cyitwa “Intambara ikomeye” kigisha ko isi igiye kurangira dore ko batangiye kubikora muri iyi minsi ngo mbere batigeze babikora.
Yagize ati “Hari igitabo cyitwa ‘Intambara Ikomeye’ kigisha ngo isi igiye gushira harimo n’abana batubwiye ngo bajyaga babigisha bakababwira ngo ubundi barigira iki? Icyo gitabo twarakibambuye bwa mbere, ubwo hashobore kuba hari umupasiteri wabongeye ibindi.”
Uwo mupasiteri ukekwaho kugumura abo banyeshuri,ubuyobozi bw’ikigo buvuga ko butazi imyirondoro ye neza kandi ko kugeza ubu ari we ucumbikiye abo abanyeshuri mugihe bategereje kuzasubira ku ishuri bagiye gukora ibizami bya leta.
Ushinzwe uburezi mu Karere ka Gisagara Bigira Alexis avuga ko icyo kibazo bacyumvise ndetse ko bari bumvikanye n’Ubuyobozi bw’ishuri ko bureka abo banyeshuri bakagaruka kwiga ndetse bagahabwa uburenganzira bwabo bwo kubahiriza isabato nk’uko babisabye.
Yagize “Ikibazo turacyizi ndetse twanaganiriye n’ubuyobozi bw’ikigo ndetse n’abana ariko twagihaye umurongo, twabwiye ubuyobozi bw’ikigo ko buri munyeshuri aba afite ubwisanzure ku idini rye kandi ko atagomba kuvutswa kubera imyemerere ye, dusaba ubuyobozi bw’ikigo ko bwahamagara abana bakabagarura, bakiga niba ari ibizamini bakabishyira ku yindi minsi haba hariho kuwa Mbere, kuwa kabiri n’ubwo bakibashyirira ku Cyumweru kubera ko ari abadive ntacyo byahungabanya kuri bo.”
Bigira Alex avuga ko biteganijwe ko aba banyeshuri bagaruka kwiga kuri uyu wa 19 Nzeri 2016.
Mu Ishuri rya TTC Save hari abanyeshuri barenga 180 basengera mu idini ry’abadivantisiti b’umunsi wa 7, abagera ku 8 bonyine nibo banze gusenga ku masaha bahawe.


text:
Rucagu Boniface, ni umunyepolitiki wakoze imirimo inyuranye mu Rwanda, ndetse wabaye umuyobozi ku ngoma zitandukanye z’abaperezida bayoboye u Rwanda. By’umwihariko nyuma ya Jenoside yakorewe abatutsi, Rucagu yarwanye urugamba rukomeye rwo kuyobora igice cyarimo abacengezi n’abafite ingengabitekerezo y’ivangura, nyuma y’uko abayobozi ba Leta y’ubumwe bamusangaga aho yacuruzaga ingunguru mu Gakinjiro, akagirwa perefe w’icyahoze ari Ruhengeri.
Rucagu Boniface yakunze kurangwa mu myanya ya politiki myinshi, guhera mbere ya Jenoside yakorewe Abatutsi, dore ko guhera mu 1984 kugeza mu 1994 yari umudepite mu Nteko Ishinga Amategeko y’u Rwanda. Nyuma ya Jenoside yagiye agirirwa icyizere na Perezida Kagame, akaba yarabaye Perefe w’icyahoze ari Ruhengeri ndetse aza no kuba Guverineri w’Intara y’Amajyaruguru. Ubu ni umuyobozi mukuru w’Itorero ry’igihugu.
Mu kiganiro cyihariye yagiranye n’ikinyamakuru Ukwezi.com, Rucagu Boniface yasobanuye uburyo nyuma ya Jenoside yakorewe abatutsi yagizwe umuyobozi mu Ntara y’Amajyaruguru, ariko abaturage b’iyi ntara bakaba baramugoye cyane kuko abenshi batari banishimiye ko Inkotanyi zabohoje u Rwanda, bitewe n’ingengabitekerezo y’ivangura yari yarabacengeye, ikindi hakaba hari umubare munini w’abacengezi.
Rucagu ati: "Byari bigoye kugirango bahinduke, cyane cyane ko bari bamaze imyaka irenga 35 kuva mu 1959, barayobowe mu nzira y’amacakubiri. Iyo myaka rero yari yarabubatsemo ingengabitekerezo y’ubumwe bw’abahutu, ubwo rero iyo ngengabitekerezo y’ubumwe bw’abahutu inyuranye n’ingengabitekerezo y’ubumwe bw’abanyarwanda. Ingengabitekerezo y’ubumwe bw’abahutu, ni ivangura."
Rucagu ariko avuga ko uburyo abaturage bari basanzwe bamuzi ndetse no kuba barabonaga nawe ubwe yagiriwe icyizere agahabwa kuyobora, byamufashije mu rugamba rwo kubahindura kuko byakomeje kubereka ko u Rwanda rwabonye noneho ubutegetsi butavangura. Ibyo yabwiraga abaturage byose, we ubwe yahitaga yitangaho urugero.
Aha Rucagu yagize ati: "Nabasobanuriraga ko Leta ari iy’ubumwe bw’abanyarwanda bose, n’ikimenyimenyi nanjye nkitangaho urugero. Nti muranzi ko nabaye muri Leta zabanje, ariko iyi Leta ntiheza, ntivangura n’ikimenyimenyi nanjye nyirimo. Ahongaho bakarebana bakavuga bati ariko ubanza byabintu ari byo koko. Icya kabiri kuba nari narabaye umudepite mu Ruhengeri manda ebyiri kandi abaturage bantora ndetse bakantora cyane birenze uko batoraga abandi, noneho nkababwira nti njyewe muranzi ntabwo nabifuriza ikibi, aha mbayoboye ni heza niho hazubaka igihugu cyacu. Noneho bakavuga bati ariko ubwo Rucagu abitubwiye kandi Rucagu turamuzi ntabeshya, aha hantu atuyobora niho."
Gusa Rucagu Boniface, ashimangira ko nawe ubwe kuba yaragiriwe icyizere byamutunguye ndetse akabyumva yicururiza ingunguru mu Gakinjiro, kuburyo yanze kwemera ko ari we akamara igihe atarajya ku kazi yari yahawe yumva ko ari undi bitiranwa.
Rucagu ati: "Ndakubwiza ukuri ntabwo nari mbyiteze, ntabwo nari narigeze ngira amahirwe yo kubonana n’Inkotanyi wenda ngo ndiherera tunamenyane tugire ibyo tuganiraho, gusa nsigara muri iki gihugu nasigaye mvuga nti nzaregwa ko nabaye mu bayobozi babanje kandi bagize uruhare rwo gukora Jenoside, nibandega nzatsinda kuko niyizi n’abaturage bo mu majyaruguru bari bazi ko ntawe nahemukiye. Nintsinda rero nkagaragaza ko ibya Jenoside nta ruhare nabigizemo, nzaba umuturage nk’abandi mpinge, norore, ntange umuganda, mbe intangarugero mu kumvira no kuyoboka ubuyobozi bwari bugiyeho. Ngayo amahirwe nari ntegereje... Bangirira icyizere, icyo gihe nari narihangiye imirimo, nacuruzaga ingunguru mu Gakinjiro. Ababimbwiye bansanze mu rugo, ariko bari baranshyizeho nanjye ndabyumva kuri radiyo ariko ngakeka nti ntabwo ari njye, ni umuntu twitiranwa. Njyewe baba bampamagaye biturutse kwande? Noneho abaje kundeba barambwira bati wowe ko utagiye ku kazi? Ndababwira nti nkavuyeho, mvuye mu Gakinjiro mvuye kwicururiza ingunguru, ubu nje kuruhuka rwose akanjye ndakarangije. Bati ntabwo wamenye ko wabaye perefe? Ntabwo wumvise radiyo ivuga ko Perefe wa Ruhengeri ari wowe? Nti ibyo narabyumvise, ariko ntabwo namenye ko ari njye, nagizengo ni uwo twitiranwa... Ntabwo nabyiyumvagamo, ntabwo nari mbitegereje. Barambwira bati si wowe wabaye umudepite mu Ruhengeri? Ndikiriza bati rero itunganye, ntabwo tugusiga ahangaha turakujyana."
Nyuma yo kugirwa umuyobozi, Rucagu yagiye yegera abaturage bo mu Majyaruguru mu gice cyari kirimo umubare mubibi w’abacengezi, akumvisha rubanda ko abarimo gukora ibyo bisenyera kandi ko batuje bagashyira intwaro hasi ntacyo baba ndetse bamwe bazashyirwa mu ngabo z’igihugu, ibi abaturage bakaba barabanje kubifata nko kubashuka no kubagambanira ariko Rucagu akomeza kurwana urugamba rwo kubahindura, buhoro buhoro bagenda babyumva.


text:
Ku mukristo, gusenga ni kimwe no guhumeka; biramworohera cyane, ikimugora ni ukutabikora. Dusengera ibintu byinshi cyane. Ubundi ariko gusenga ni uburyo bwo gukorera Imana (Luka 2:36-38) no kuyubaha. Turasenga kuko Imana yabidutegetse (Abafilipi 4:6-7). Gusenga tubirebera kuri Kristo ubwe ndetse n’itorero ryo mu ikubitiro (Mark 1:35; Acts 1:14; 2:42; 3:1; 4:23-31; 6:4; 13:1-3). Niba Yesu yarabonaga ari ngombwa gusenga, natwe tugomba kubyubaha. Niba yaragombaga gusenga ngo ntave mu bushake bwa Se, twebweho ntitwarushaho?
Indi mpamvu yo gusenga ni uko Imana yashyizeho isengesho nk’umuyoboro idutababariramo mu bintu bitandukanye. Dusenga mbere yo gufata ibyemezo bitandukanye (Luka 6:12-13); turwana n’imbaraga z’abadayimoni (Matayo 17:14-21); dusaba abandi basaruzi benshi mu murima wa Data (Luka 10:2); dusaba imbaraga zo kutagwa mu bigeragezo (Matayo 26:41); no kubona umugisha wo gukomeza abandi mu Mwuka (Abefeso 6:18-19).
Twegera Imana dufite ibyo dusaba runaka, kandi Imana idusezeranya ko amasengesho yacu yose atari impfabusa, nubwo tutahabwa ibyo twasabye (Matayo 6:6, Abaroma 8:26-27). Yadusezeranyije ko nidusaba ibiri mu bushake bwayo izabiduha (1 Yohana 5:14-15). Akenshi ariko hari ubwo itinda gusubiza, ku bw’inyungu zacu n’ubushishozi bwayo. Iyo bigenze gutya (tutabonye ibyo twasabye), tugomba gukomeza kuyinginga (Matayo 7:7, Luka 18:1-8). Isengesho si uburyo bwo gusunika Imana ngo ikore ubushake bwacu ku isi, ahubwo ni ukuyisaba gukora ubushake bwayo ku isi. Ubushishozi n’ubwenge by’Imana bisumbye cyane ibyacu.
Iyo tutazi ubushake bw’Imana ku kintu runaka, dusengera dusaba guhishurirwa ubwo bushake. Iyo wa mugirikizazi wari ufite umukobwa watewe n’abadoyimoni ataza gusaba Kristo, ntabwo umukobwa we aba yarakize (Mariko 7:26-30). Iyo ya mpumyi y’i Yeriko itaza guhamagara Kristo, yari kuguma ari impumyi (Luka 18:35-43). Imana itubwira ko akenshi tuyiburana ibyo dukeneye kuko tutabisaba (Yakobo 4:2). Muri make, gusenga ni kimwe no kubwiriza abandi: tumenya utwumva iyo dutangiye kubuvuga. Ni muri ubwo buryo tudashobora kubona ibisubizo tutasabye (gusenga).
Kudasenga bigaragaraza kutizera no kutiringira ibyo ijambo ry’Imana rivuga. Gusenga ni ikimenyetso cyo kwizera Imana, ko tudashidikanya ko izakora ibyo yasezeranyije mu ijambo ryayo, ikaduha umugisha urenze uwo twasabye cyangwa twari dutegereje (Abefeso 3:20). Gusenga kandi ni uburyo bwo gusaba ko Imana ikora mu buzima bw’abandi. Kuko ari uburyo “twicomeka” mu mbaraga z’Imana, ni uburyo bwo kunesha Satani n’ingabo ze, tutabasha guhangara ku bwacu.
Ku bw’ibyo, tujye duhora imbere y’intebe y’Imana, kuko dufite umutambyi mukuru mu ijuru wumva kandi uzi neza ibyo ducamo (Abaheburayo 4:15-16). Dufite isezerano rye ko isengesho ry’umukiranutsi rifite imbaraga nyinshi (Yakobo 5:16-18).
Imana ikomeze yiheje icyubahiro mu buzima bwacu ubwo dukomeza kuyegera dusengana ukwizera.


text:
Mu rwego rwo kugishiriza inama abantu batwandikira, kuri iyi nshuro dufite umusore watwandikiye adusaba kumufasha kugisha inama aho ngo bamutwaye umukunzi, we nyuma yo kumwereka inshuti ze.
Yatwandikiye agira ati’’ Nakunze kubona inkuru zigisha inama ku rubuga rwanyu, na njye nifuza ko mwamfasha kugisha inama. Mu by’ukuri maze imyaka ibiri mfite umukobwa dukundana mbona ari nta makemwa, twishimana nkamukunda na njye nkabona ankunda, nakundaga kumuratira inshuti nkumva nta kibazo.
Umunsi umwe twaje kujyana gutembera n’inshuti mbona bamwaka numero za telefoni, arazitanga na njye nkumva ndabikemanga gusa simbigire impamvu. Batangiye kujya baganira, umwe akamwihata, yanampamagara agahita anambaza uko umukunzi wanjye amerewe, umukobwa na we yampamagara nkumva arambaza uko uwo musore amerewe, umukobwa n’uwo musore nitaga inshuti yanjye baba bari kumurongo w’imbuga nkoranyambaga ubudatuza. umukobwa ntangira kubona atakinyandikira nka mbere, urugwiro ruragabanuka, ibyo kumuhamagara atangira kumbwira ko atakibona umwanya nka mbere, kandi nkabona aririrwa ku mbuga nkoranyambaga, twavugana mbere yo kumbaza amakuru akambaza wa musore, umusore yaje kumusaba kumusura, umukobwa ambaza uko mbyumva, mubwira ko yakwitonda, we yumva ko nta kibazo ajyayo, aza andatira uko uwo musore ari umwana mwiza, nyuma mbona aragenda abigira umwuga, nyamara njye akanyereka ko umwanya yakansuye hari ibindi aba arimo, njye namusaba kumusura akambwira ngo nzazane na wa musore na we yari arimo abimusaba, twagera yo nkabona n’ubwo twicaranye ntanyitaye ho, ijisho n’intekerezo ntabikura kuri wa wundi, nagira icyo mvuga akansubirishamo, nyamara we yavuga rikijyana, akamufungurira anamuhanagurira byeri, njye akampereza ngo nirwaneho, ibi birimo kunyangiza, ndumva nabuze icyo mfata, ubu se koko hari igaruriro, kandi nari namwijeje ko tuzabana akanyereka ko afite urukundo ruzira ihuzagurika, gusa nyuma ndumva abakobwa bantangaje pe, sinzi rwose icyo nakora mumfashe, ndababaye.’’
Nawe niba ufite ikibazo kikuremereye ukeneyeho inama, ushobora kutwandikira unyuze kuri email yacu ariyo: [email protected]


text:
Abahinzi bo mu murenge wa Kimonyi Akarere ka Musanze bahangayikishijwe n’udusimba tuzwi nka Maguru 1000 (Mille Pattes, millipede cyangwa Diplopoda) twangiza imyaka igitangira kumera.
Aba bahinzi bemeza ko igihingwa cyibasiriwe muri iyi minsi ari ibigori, ibirayi n’ibirayi turya duhereye mu mizi kandi ari nayo bihingwa bitunze umubare munini w’abagize aka karere.
Nizeyimana Collette umuhinzi w’ibigori, yagize ati “Ibigori byarashize, wajyaga kubona umurima wose watukuye ukibaza impamvu bikakuyobera; twaje kumenya ko mu mizi hari udusimba twangiza iyi myaka yacu ari uko tuje kubagara. Tuzagira inzara mu minsi iri imbere niba abashinzwe ubuhinzi ari ntacyo bakoze.”
Aba baturage bahamya ko biteguye igihombo gikomeye ashingiye ku ngufu batakaje mu kugura imbuto n’ifubire ndetse n’ibyatakajwe mu guhinga.
Kamiri Hodari Umukozi w’Akarere uhagarariye ishami ry’ubuhinzi yavuze ko iki kibazo batari bakizi ariko bazi ko mu gihe cy’izuba hakunze kuboneka udusimba dutandukanye twibasira imyaka bitewe n’uko nta mazi aba ari mu butaka ashobora kutubangamira.
Yagize ati “Ikibazo cy’udusimba twangiza imyaka muri aka karere ntacyo twari tuzi, gusa mu gihe cy’izuba hakunze kuboneka udusimba dutandukanye twibasira imyaka kuko nta mazi aba ari mu butaka. Gusa ubu tugiye kwegera abahinzi turebe uburyo hashakwa igisubizo cyo kutwirukana.”
Yongeraho ko iyo babonye utu dusimba tubaye twinshi mu mirima bashobora gutera imiti, ariko kuri ubu asanga ari byiza ko umuhinzi agenda adutoragura akadutwika.
Iki kibazo kije cyiyongera ku cy’abahinzi bo muri Burera bahawe imbuto y’ibishyimbo bavuga ko itaberanye n’ubutaka bwabo bakaba bashidikanya ku mwero wayo.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Umunsi Imana yamusuye , niho yasobanukiwe neza ko ari umunyaminwa yanduye!
Maze ndavuga nti : Ni ishyano, ndapfuye we! Kuko ndi umunyaminwa yanduye, kandi ntuye hagati y’ubwoko bufite iminwa yanduye, kandi amaso yanjye abonye Umwami Uwiteka Nyiringabo.” Yesaya 6: 5
Uyu ni Yesaya umutambyi uvugwa hano. Yari asanzwe ari umutambyi, cyangwa se mu yandi magambo ari umukozi w’Imana, ariko igihe kimwe agira umugisha wo gusurwa n’Imana. Icyamubayeho uwo munsi, nuko yasobanukiwe intege nke ze, arazemera, kandi amaze kuzemera , haje marayika ngo wo kumukoza ikara ku munwa, kumweza no kumutuma ,kumuhindura igikoresho kizima cyejejwe cyo gukoresha iby’igiciro. Imana ishimwe cyane.
Tujya tujya mu materaniro, mu masengesho…. Iyo tuvuyeyo akenshi tuba tuvuga ngo Imana yatugendereye mu materaniro cyangwa se mu masengesho, ariko kimwe mu bintu bizakumenyesha ko Imana yagusuye, nuko uzasobanukirwa intege nke zawe!
Uzahura kenshi n’abantu bakubwira ko bo nta cyaha bakora, ko nta n’impamvu yo kubabwira ibyo kwihana cyangwa se guhinduka icyaremwe gishya, ariko si igitangaza kuko iyo Imana yasuye umuntu ,niho ashobora gusobanukirwa ibyaha bye, yakwemera guca bugufi, agakozwa ikara ryaka kuri izo ntege nke ze!
Ubonye ukuntu Yesaya yatangaye ngo abonye ishyano, biragaragara ko byamutunguye, ariko kuko Imana yera, uko igenda imusatira n’umucyo wayo mwinshi, ibyawe byari bitwikiriye biratwikururwa ariho uzasanga abantu barimo kurira, bababajwe n’ibyaha byabo.
Hari igihe Imana yansuraga nkatangira gusenga nihana nti sinari nziko ari kuriya umbona, nti njye numvaga ibintu narabishyize ku murongo, nti ariko rwose umbabarire kuko sinifuza ikibazo cyaza hagati yanjye nawe. Imana itugirire neza.
Hari ikibazo kenshi nkunze kwibaza, ukuntu umuntu ahora mu nzu y’Imana ntahinduke mushya! Ariko wenda wasanga Imana iba itaramusura , kuko na Yesaya ngo yari asanzwe ari umutambyi ariko atazi ko ari umunyaminwa yanduye kandi atuye hagati y’ubwoko bufite iminwa yanduye.
Imana idusure! Bibiliya iravugango dore mpagaze ku rugi ndakomanga, umuntu niyemera gukingura nzinjira iwe dusangire! Ibihe byiza


text:
Gakenke: Nta muturage n’umwe wagombye kuba atari mu kigo cy’imari bitarenze ukwa gatandatu-Gov. Bosenibamwe
Guverineri Bosenibamwe Aime arashaka mu mezi ane abaturage baba bafite konti. Mu nama mpuzabikorwa y’Akarere ka Gakenke yitabiriwe n’abayobozi kuva mudugudu kugeza ku karere yabaye kuri uyu wa Gatatu tariki 19/02/2014, Guverineri Bosenibamwe Aime yasabye abayobozi gutoza abaturage kwizigamira bikazagera mu kwezi kwa gatandatu bose bakorana n’ibigo by’imari. Ati: “Nta muturage n’umwe wagombye kuba adafite konti muri banki cyangwa... Read More
Kutivanga mu mikorere ya za Sacco k’ubuyobozi ntibivuga kutazifasha
Sacco, nka koperative abaturage bo mu Mirenge bahurizamo amafaranga yabo, nta muyobozi wemerewe kwivanga mu bikorwa byazo. Ni na yo mpamvu nta muyobozi wo mu nzego z’ibanze ugomba kugaragara muri komite zazo. Guverineri w’Intara y’amajyepfo, Munyantwari Alphonse, avuga ariko ko kutivanga mu mikorere ya za sacco bitavuga kuzitererana burundu. Impamvu Guverineri Munyantwari asaba inzego z’ubuyobozi kudatererana za Sacco, ni ukubera ko ari zo... Read More


text:
Umuceri ni ikiribwa cya cyera cyane aho ukunze kuribwa nk’ikiribwa cy’ibanze. Ubushakashatsi butandukanye buvuga ko atari byiza kuwuronga inshuro nyinshi mbere yo kuwuteka kuko ari intandaro yo kuwugabanyamo intungamubiri. Si na byiza kuwuteka wabanje gutumbikwa.
Umuceri n’ingano usanga aribyo binyampeke bikoreshwa cyane na muntu mu ndyo ye y’iminsi yose. Umuceri ukaba ukungahaye ku munyungugu wa Manyeziyumu, Vitamine B6, Fosifore, Zinc na Kuwivure ariko ukaba ukennye ibyubakumubiri. Nk’uko tubisanga ku rubuga rwa interineti Doctissimo.fr ngo umuceri ni kimwe mu biribwa bifasha kugera ku buhehere bw’uruhu bitewe na vitamine E iwubonekamo.
Igihingwa cy’Umuceri gihingwa cyane cyane ahantu haba imiterere y’ibihe irangwa kenshi no kugusha imvura. Ikunze guhingwa mu bishanga ni ukuvuga ahantu haretse amazi. Ni igihingwa gishobora gusarurwa kabiri mu mwaka. Ni ikiribwa gikunze gukoreshwa mu kwizihiza ibirori byinshi bitandukanye haba mu birori by’ibyishimo cyangwa iby’umubabaro. Umuceri n’ingano bijya guhuza umumaro cyane cyane kuri vitamine B aho ishobora gutakara igihe ibyo biribwa bironzwe mu mazi cyangwa igihe utegurwa unyuzwa mu mashini. Ibyo nabyo bituma utakaza igice kinini cya vitamine. Cyo kimwe n’igihe ukoreshejwe ubanje gutumbikwa nabwo ngo utakaza igice kinini cya vitamine ndetse n’ Amido iboneka mu binyampeke byose aho biva bikagera.
Umuceri ufite ibyubakumubiri bikeya ariko iziwubonekamo nizo nyinshi ugereranije n’ibindi binyampeke. Umuceri ni kimwe mu biribwa bituma umuntu atabura amazi mu mubiri. Amazi yatetswemo umuceri Abanyaziya bayifashisha mu kongera amazi mu mubiri. Naho kubadafite ibibazo by’ubura, umuceri kuri bo nta kibazo kuko uri mu biribwa bidasigaza imyanda myinshi mu gihe k’igogora. Gusa ngo imiceri yose si kimwe mu bwoko kuko ngo hari ubwoko bwiza ugereranije n’ubundi. Byagaragaye ko kurya ibinyampeke bituma umuntu agabanya “cholesterol”, gutera nabi k’umutima cyangwa kugira umuvuduko udasanzwe w’amaraso bityo kubifataho bituma isukari iri mu maraso igira igipimo gisanzwe. Ibyo bikaba ari ingenzi cyane mu kurinda indwara ya Diyabeti ndetse n’indwara z’umutima. Ibyo kandi bifasha umuntu gukomeza kugira ibiro bisanzwe kandi munda ye hakaguma kumererwa neza.
Abahanga mu mirire batandukanye bemeza ko umuceli ari ikiribwa cyiza kibonekamo ibinyasukali ndetse n’ibyubakumubiri bike ariko ko ari ngombwa kuwongerera ibindi biribwa mu rwego rwo kuwukuramo indyo yuzuye. Bakomeza bavuga ko ibice byawo bijugunywa igihe urimo gutunganywa ngo biba bikize cyane kuri vitamine vitamine B1, imyunyu hamwe na “Enzymes”. Umuceri iyo uteguye neza uba ukwiye guherekezwa n’ibindi biribwa kugira ngo ugire intungamubiri . Muri ibyo biribwa twavuga inyama, ibitunguru, puwavuro zitukura cyangwa iz’umuhondo. Ibyo bikaba byategurwa gute? Icyo gihe umuceri ubanza gutekwa mu mazi, nyuma ukongerwamo ibindi biribwa uretse ko umuceri utekwa mu buryo bunyuranye. Ni byiza ko wafungurwa ugishyushye.
Umuceri si ikiribwa gikungahaye kuri amido gusa ahubwo gikungahaye no kuzindi ntungamubiri. Niyo mpamvu ari byiza kwirinda kuronga umuceri inshuro nyinshi kubera amazi amenwa umaze kurongwa awukenesha ibiwugize ku buryo bukabije. Iyo ibyo byubahirijwe, nibwo umuntu arushaho kugira uruhu rwiza. Byongeye kandi, amavuta akomoka ku muceri, nayo ari mu bifasha kugira uruhu rwiza no kudakanyarara kwarwo. Umushongi ukomoka ku muceri utuma ingirangingo z’uruhu zisubirana itoto ndetse ugafasha gutuma indwara zitibasira uruhu. N’ubwo ufasha cyane mu rwego rwo guhembura igifu, ngo si byiza kuwurya buri munsi kuko ushobora kuba nyirabayaza w’indwara ya Beriberi.
Orinfor
Si byiza kuronga umuceri inshuro nyinshi mbere yo kuwuteka
Umuceri ni ikiribwa cya cyera cyane aho ukunze kuribwa nk’ikiribwa cy’ibanze. Ubushakashatsi butandukanye buvuga ko atari byiza kuwuronga inshuro nyinshi mbere yo kuwuteka kuko ari intandaro yo kuwugabanyamo intungamubiri. Si na byiza kuwuteka wabanje gutumbikwa.
Labels: guteka


text:
Batemberejwe i kuzimu– 7 bo mu rubyiruko rwa Colombiya (igice cya 5)
Noneho mbona ameza abajwe mu giti ariko atakongowe n’umuriro. Kuri yo hari hateretse ibimeze nk’amacupa y’inzoga. Yagaragaraga nk’abasha kumara inyota, ariko yari yuzuye umuriro. Nkomeje kureba, mbona umuntu w’umugabo umubiri we wose wari warangiritse yari asigaranye imyenda yuzuye ibyondo kandi yahiye. Nta maso, nta munwa nta n’umusatsi yari agifite byari byarakongowe n’umuriro. Yabashaga kundeba nubwo nta maso yari agifite.
Ndabibutsa ko ari umwuka w’umuntu ushobora gutekereza, gushyira mu gaciro ndetse no kubona ariko si umubiri nkuyu twambaye. Uwo mugabo aramburira ukuboko kwe kunanutse Umwami Yesu atangira kurira ati : " Mwami mbabarira, mbabarira ! ndababara cyane ! ndashya ! ndakwinginze ngirira impuhwe unsohore hano hantu. Wa muntu ahindukirira ya meza agenda ayagana agera ahateretse ya macupa.
Yafashe icupa rimwe mu gihe agiye gusomaho, havamo umuriro n’umwotsi. Yegejeyo umutwe atangira kuboroga kuruta uko nigeze kwumva. Yaboroganye umubabaro mwinshi, noneho atangira kunywa ibyari biri mw’icupa. Mw’icupa hari harimo « acide » noneho umuhogo wose wangizwa n’iyo acide.
Twabashaga kubona uko ya acide imanuka mu gifu cye n’uko icyangiza. Umubare wa 666 wari uri mu ruhanga rwe. Mu gatuza, hari hari icyapa gikoze mu cyuma kitangizwaga n’inyo cyangwa ubushyuhe bw’ umuriro Hari inyuguti zari zanditse kuri icyo cyapa ariko ntitwasobanukirwaga icyo zishatse kuvuga. Umwami mu mbabazi ze nyinshi yradusobanuriye : « Ndi hano kuko ndi umusinzi » 1 abakorinto 6:10. Nabajije umwami nti Oh Mwami mbwira, none se uriya mugabo yari akuzi ? yari yaramenye agakiza ? Umwami yansubije ababaye cyane ati : « Yego Lupe, yari anzi, yari yaranyemeye nk’umukiza we, ariko ntiyankoreraga.»
Birakomeza…


text:
Kuva muri 2015 kugeza mu ntangiriro za 2016 nibwo hatangiye kuvugwa ibibazo byo kutumvikana hagati y’abashinze iyi Kaminuza bacitsemo ibice bibiri, ikigizwe na Dr Gahutu Pascal, Umuyobozi Mukuru w’iyi Kaminuza n’irindi tsinda ry’abanyamigabane bane barimo Oscar Nzeyimana, Depite Mporanyi Théobard, Ally Abdul Karim Kayihura n’Umunyakenya Timothee Ngatia Nyate.
Aba bagabo bane bashinjaga Dr Gahutu Pascal kwikubira ubuyobozi bwa Kaminuza, we akavuga ko batatanze amafaranga y’imigabane bemeye ubwo bayandikishaga mu Kigo cy’Igihugu gishinzwe Iterambere, RDB.
Iki kibazo cyaje gutuma Minisiteri y’Uburezi, yandikira iyi Kaminuza ibaruwa igaragaza ko abayifitemo imigabane nibatumvikana, igomba gufungwa ku wa 29 Mutarama 2016, kugira ngo ireme ry’uburezi ribashe kubungwabungwa.
Ubwo Senateri Jean Damascène Ntawukuriryayo na Marguerite Nyagahura, bagize Komisiyo y’Imibereho Myiza, mu Nteko Ishinga Amategeko, Umutwe wa Sena baganiraga n’abahagarariye abanyeshuri muri iyi Kaminuza, ku wa Gatatu tariki ya 9 Ugushyingo, Dr Gahutu Pascal, yabatangarije ko ibibazo byari hagati yabo byakemutse.
Ati “Igihe ibi bibazo byari birimo byahungabanyije abanyeshuri, ikibazo nyamukuru cyakururaga ubwumvikane buke ni icy’abanyamigabane bari batarishyura amafaranga biyemeje gutanga. Inama y’Umutekano y’Akarere yemeje ko abo batarishyura iyo migabane bashaka ayo mafaranga kugira ngo bajye mu buyobozi bwa Kaminuza.”
Akomeza avuga ko izo ntambara zatumye abanyeshuri bagera kuri 800 bagenda, bamwe bava mu ishuri, abandi bisubirira kwiga muri Repubulika Iharanira Demokarasi ya Congo.
Bamwe mu banyeshuri na bo bemeza ko ibibazo byagizeho ingaruka mu myigire yabo.
Ngendonziza Berancille ati “Byatumye bamwe mu banyeshuri bahagarika amasomo, natwe twize dufite ubwoba ko iri shuri bazarifunga.”
Ndahayo Eliezel we ashimangira ko abanyamigabane bababwiraga amagambo menshi bitewe n’inyungu zabo.
Ati “Umunyamigabane umwe yanyuraga ku ruhande akabwira abanyeshuri ibitari byo n’undi gutyo akurikije inyungu ze. Ubu abanyeshuri nta kibazo dufite imyigire imeze neza, icyo tureba ni ibjyanye n’amategeko y’imyigire n’ireme ry’uburezi duhabwa.”
Umuyobozi w’Akarere ka Rusizi, Harerimana Frédéric yabwiye IGIHE ko iki kibazo bakigiyemo mu rwego rwo kumvikanisha impande zombi, hafatwa imyanzuro yuko bagomba kumvikana cyangwa bananiranwa Kaminuza ikagira ubuyobozi buhamye hakurikizwa amabwiriza n’amategeko agenga amashuri makuru na za kaminuza.
Visi Perezida muri Komisiyo y’Imibereho myiza n’Uburenganzira bwa muntu, Marguerite Nyagahura, yavuze ko mu rugendo barimo rwo kugenzura no kumenya imikorere mu bikorwa bya Guverinoma mu birebana n’amashuri makuru na za kaminuza, basanze aba banyeshuri bishimira kuba baregerejwe iyi Kaminuza ariko ko bagifite ibibazo birimo inyubako nke ndetse n’ibikoresho bidahagije.


text:
Kurikirana uko isabukuru y’Agakiza.org yagenze hamwe n’amafoto
Kuri iki cyumweru tariki 29/11/2015 nibwo muri Salle ya Fourquare Kimironko habereye igiterane cyabereyemo umuhango wo kwizihiza isabukuru y’imyaka 5, urubuga rwa Gikristo Agakiza.org rumaze rutangiye gukora umurimo w’ivugabutumwa kuri interineti.
Iki giterane kitabiriwe n’imbaga y’abantu benshi baturutse mu ntara zitandukanye z’igihugu ndetse n’itsinda ryaturutse mu gihugu cy’abaturanyi cy’u Burundi, harimo n’umwe mu banyamakuru ba Radiyo ya Gikristo y’i Burundi yitwa Ijwi ry’Ivyizigiro.
Dore uko bimwe mu bikorwa byakurikiranye mu magambo n’amafoto
Igikorwa cyatangijwe n’itsinda ry’abaririmbyi New Melody banejeje imitima ya benshi kubera uruhurirane rw’amajwi ayunguruye, bikaryohera amatwi, bikaba akarusho kuko byakoraga ku mutima y’ababyumva kubera Umwuka w’Imana ubarimo.
New Melody Family Choir
Hakurikiyeho Korari Besale ya ADEPR-Murambi (Kicukiro), idatinze ihita ikora indirimbo enye zifatanye, yikiranya umuziki uyunguruye n’amajwi meza, mu ndirimbo zayo nka ‘’Izina rihebuje, bageze kuri ntawe uhwanye nawe, abantu bibananira kwiyumanganye baba barahagurutse ngo bagere kuri Gologota biba ibindi.
Korari Besale ya ADEPR-Murambi (Kicukiro)
Nyuma yabo hakurikiyeho Simon Kabera mu ndirimbo ze zitandukanye nka Munsi yawo n’izindi, yararirimbye arafashwa ashaka kwiruka ku ruhimbi ( stage), mu by’ukuri nawe yafashije imitima ya benshi.
Simon Kabera
Nyuma ye hakurikiyeho Dominic Nic mu ndirimbo ye nshya ‘’Ndishimye’’ nubwo bamwe batarayifata neza ariko wabonaga imbamutima ari zose ku maso y’abantu, bamwe kwiyumanganya bikanga bakaba barahagurutse, biza kuba ibindi atangiye kuvuga ngo ‘’nemerewe kwinjira ahera, nta rubanza ngicirwaho, Yesu yarunkuyeho, ibyishimo bikwira Salle yose n’Umwuka wera mwinshi, iteraniro ryose rihagurukira rimwe.
Dominic Nic
Nyuma y’izi ndirimbo hakurikiyeho ijambo ry’Imana na Rev.Past Jean Jacques, asobanura neza ikitwa ‘’Gospel’’ n’imbaraga zayo, n’impinduka itanga aho igeze, abantu barushaho gusobanukirwa imbaraga z’ubutumwa bwiza budakoza isoni Pawulo yavugaga, Abaroma 1:16
Nyuma hakurikiyeho igikorwa cyo gukata gato ndetse no gusangira Fanta
Mugihe bakataga gato
Nyuma haza gusoza indirimbo za New Melody, Dominic Nic ndetse na Besalel bose bakomeje gufasha imitima y’abitabiriye iki giterane.
Urubuga Agakiza.org rwatangiye gukora ivugabutumwa kuri interineti mu mwaka w’2010, rukaba rukurikirwa n’abantu benshi batuye mu bihugu bitandukanye hirya no hino ku isi. Kugeza ubu Umuyobozi warwo akaba ari nawe warutangije atangaza ko bafite inzozi zo kuzashinga Radio na Televiziyo by’Agakiza mu rwego rwo kwagura ibikorwa byabo by’ivugabutumwa.


text:
Amasomo 6 twigira mu rwandiko rwa Yuda nk’Abakristo – Rev. Jean Baptiste Mugiraneza
Intangiriro
Urwandiko rwa Yuda ruri mu bitabo 27 bigize Isezerano Rishya. Rubarirwa munzandiko zirindwi rusange, zikaba ari inzandiko zandikiwe abantu bose, rukaba ari rwo rwa karindwi. Uru rwndiko rukurikira urwandiko rwa 3 rwa Yohana, rukabanziriza igitabo cy’Ibyahihishuwe.
Uru rwandiko rugizwe n’imirongo 25 n’ubwo rugaragara ko ari rugufi, rufite inyigisho ikomeye kandi ikenewe n’abizera Yesu Kristo bose.
Ni nde wanditse urwandiko rwa Yuda?
Uru rwandiko benshi mu bahanga b’Isezerano Rishya bemeza ko rwandistwe na Yuda, bashingiye ku magambo y’umwanditsi ubwe aho abivuga ku murongo wa mbere ati "Yuda imbata ya Yesu Kristo kandi mwene se wa Yakobo […]." Uyu Yakobo yari murumuna wa Yesu Kristo (Matayo 13:55; Mariko 6:3), bigaragaza ko Yuda yari mwene se wa Yesu Kristo. Yizeye Yesu Kristo nyuma yo gupfa kwe.
Uru rwandiko rwandikiwe ba nde?
Ukurikije imvugo y’urwandiko wabona ko abandikiwe icyo gihe bari bafite inkomoko ya Kiyuda kuko akoresha amagambo yo mu Isezerano rya Kera n’izindi nyandiko ziri hirya ya Bibliya, kandi icyo gihe ni bo babashaga kuyumva.
Amwe mu magambo yakoresheje mu rwandiko rwe harimo Adamu, Mose, Sodomu na Gomora, Egiputa, Kayini, Balamu, Kora, Henoki n’abamalayika baciwe. Aba bayuda bandikiwe bari barizeye Yesu. Ni yo mpamvu uru rwandiko rwandikiwe abizera bose.
Aho rwandikiwe n’igihe rwandikiwe
Uru rwandiko rwanditswe hagati ya 67 na 80. Urwandiko ubwarwo ntirugaragaza aho rwandikiwe. Bamwe bakeka ko rwandikiwe muri Alexandrie ho mu Misiri, muri Efeso cg ahandi Abayuda bari baratataniye.
Icyatumye ururwandiko rwandikwa n’intego yarwo
- Ubuyobe bwari bushingiye ku gukoresha ubwenge bwinshi mu by’Imana, bagahakana ubuntu bw’Imana; bakihakana Yesu Kristo (Umurongo wa 4)
- Basuzuguraga ubuyobozi bw’Itorero bwabayoboraga.
- Hariho ubuyobe bwemerera abantu kwikorera ibyaha uko bishakiye. Intego y’uru rwandiko ni ugukosora aya makosa no kwihanangiriza abizera kwitondera abigisha bibinyoma no gusaba abazasoma uru rwandiko kurwanira ukwizera.
Inyigisho nkuru zigaragara muri uru rwandiko rwa Yuda
- Kwirinda abantu baseseye bakaza mu nzu y’Imana ariko batihannye (avuga ko binjiye rwihishwa) umurongo wa 3 na 4.
- Yabibutsaga ko Imana ijya ihana abantu batizera ndetse n’abamalayika yarabahannye. Niyo mpamvu tugomba kuba mubintu by’Imanana tubyitondera dutinya kandi tuyoborwa no kwizera atari ibitekerezo byacu gusa (umurongo wa 5 - 6).
- Yuda akomeza yerekana ibiranga abigisha b’ibinyoma (basuzugura ababayobora, bagendera mu makosa, bayobya abandi ndetse babaca intege mu gukorera Imana, babaho mu buzima bwo kwiyiringira (umurongo wa 8-13).
- Umwanditsi yerekana urubanza ruzacirwa abigisha b’ibinyoma (umurongo wa 14 -16).
- Yuda yihanangiriza abizera ababwira kwirinda abigisha b’ibinyoma ahubwo bakishingikiriza ku nyigisho nzima z’Umwami Yesu n’iz’intumwa ku bw’ibyo bakagira ubuzima bwiza bwo mu mwuka (umurongo17).
Ubutumwa twakura murwandiko rwa yuda muri iki gihe
- Kwirinda inyigisho z’ubuyobe izo arizo zose n’ibikorwa bihabanye n’ubukristo.
- Kwirinda kugendera kubyifuzwa ni umubiri byose
- Kwirinda gusuzugura ubuyobozi kuko bizana ibice mu Itorero.
- Kubeshwaho no kwizera atari ubumenyi (science).
- Kwirinda kubaho udasabana n’Imana n’abo musengana.
Amasomo 6 twigira mu rwandiko rwa Yuda nk’Abakristo
- Kubaka ukwizera muri wowe (umurongo wa 20)
- Gusengera mumbaraga z’Umwuka Wera (umurongo wa 20)
- Kuguma mu rukundo (umurongo wa 21)
- Gushaka kugirirwa imbazi n’Imana (21)
- Kuzana abatarakizwa kuri Yesu (23)
- Kwishingikiriza ku mbaraga z’Imana zirinda abayizera
Umusozo
Urwandiko rwa Yuda ni ingezi kuko rutangira rutubwira imbabazi n’amahoro n’urukundo, rugashishikariza abizera kurinda agakiza no kukarwanira kandi rugasoza rutanga ibyiringiro by’uko Imana irinda abayizera igihe cyose.
Rev. Jean Baptiste Mugiraneza


text:
Gatsibo: Akarere ka Gatsibo kasangijwe ku bikorwa by’iterambere
Umuyobozi w’Akarere ka Gatsibo Ruboneza Ambroise Itsinda ryaturutse mu karere ka Gatsibo riyobowe na komite y’inama njyanama y’aka karere, kuri uyu wa kabiri tariki 9 Nzeli 2014, ryakoreye urugendo More...
Kayonza: Barasaba ko inama y’umushyikirano yakwiga ku kibazo cy’amazi meza ndetse n’ubwisungane mu kwivuza bukavugururwa
Abatuye mu karere ka Kayonza bafite ibintu bitandukanye bifuza ko byazigwaho mu nama y’igihugu y’umushyikirano, ariko ibyo benshi mubo twaganiriye bagarukaho ni ivugururwa ry’ubwisungane mu More...
Rulindo : abana bahagarariye abandi ngo bafite ibitekerezo bitanga icyizere.
Abana batorewe guhagararira bagenzi babo mu nzego zitandukanye ,kuva ku rwego rw’umudugudu kugeza ku rwego rw’akarere,kuri ubu ngo baba bagaragaza ko inshingano bahawe n’ ibitekerezo byabo More...
GISAGARA: Abana barasabwa kutajya bitwaza uburenganzira bwabo ngo batere hejuru ababyeyi
Komite y’abana bahagarariye abandi ku rwego rw’akarere ka Gisagara bahuguwe ku nshingano za komite nyobozi z’abana, uburenganzira bw’umwana n’imikoranire n’izindi nzego More...
Ngoma: Abana bahagarariye abandi barasabwa kurwanya ibiyobyabwenge muri bagenzi babo
Abana bagize komite y’inama y’abana ku mirenge n’ utugali barasabwa gutanga amakuru kubantu banywa ibiyobyabwenge n’ababahohotera kugirango bibashe gucika mu bana babigirirwa n’abantu More...
Urubyiruko rusaba ko nyobozi z’utugari n’imirenge zajya zitorwa n’abaturage muri rusange.
Photo: Urubyiruko rwitabiriye kureba filime mu kigo IRDP kiri ku Gisozi mu karere ka Gasabo. Urubyiruko rwitabiriye kureba filimi zateguwe n’ikigo IRDP cy’Ubushakashatsi n’Ubusabane bigamije More...


text:
- umubavu.com
- ikinyarwanda
- english
- french
-
Mu gihe cyose umubyeyi amara atwite usanga yigengesera mu mirire, isuku, ndetse no mubindi bikorwa bitandukanye, bagafata amafunguro arimo intungamubiri zose zifasha umwana n’umubyeyi kugira ubuzima bwiza, ariko nyuma yo kubyara gahunda zose zigasa nkaho zirangiriye aho.
Twagerageje kubashakira ibintu by’ ingenzi umubyeyi utwite agomba kwirinda ;
1Ibinyobwa bisembuye
Iyo umubyeyi wonsa anywa ibinyobwa bisembuye , ubumara (alchool) bunyura mu mashereka maze umwana we akajya asinzira imburagihe (somnoler) ikindi nuko ashobora no kudindira mu mikurire.
2 Itabi
Niba bibujijwe ku mubyeyi utwite kunwa itabi noneho birategetswe ku mubyeyi wonsa kutarinywa kuko ryangiza imyanya y’ubuhumekero bw’umwana we ndetse n’iye bwite.
3 Kwirinda ikawa nyinshi
Kafeyine iba mu ikawa irihuta cyane mu mashereka kandi kugira ngo ishire mu mubiri w’umwana bitwara igihe kinini kurenza mu bantu bakuze.
Iyo umubyeyi arengeje udutasi dutatu ku munsi, kafeyine igira ingaruka ku buzima bw’umwana we mu mikurire y’ubwonko.
Nibyiza ko umubyeyi asobanukirwa ko ibi bintu atari byiza kubikoresha yaba mugihe atwite ndetse no mugihe amaze kubyara bizafasha mu mikurire y’Umwana, mu mitekerereze ye ndetse bizamurinda n’izindi indwara zitandukanye.
- Tariki 14 z’ukwambere
- Tariki ya 6 Mutarama
- Perezida Nkurunziza n’umugore we banenzwe bikomeye kubera amasengesho barimo akemangwa
- Tariki ya 26 Ukuboza
- Menya amateka ya Mpandeshatu y’amashitani (triangle de bermuda)
- Herman worshipers international Gallery
- Tariki ya 10 Ukwakira
- Tariki ya 4 Ukwakira
- Tariki 29 Nzeli
- Tariki ya 19 Nzeri
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Komisiyo Nzahuratorero rya ADEPR , irashinjwa ubushinyaguzi
- Menya uburozi buri muri Coca cola ikinyobwa bivugwa ko kidasindisha ariko kirimo ibiyobyabwenge
- Umugore wa Bishop yafashwe asambana n’umunyepolitiki mu gihuru
- Pasiteri yaguwe gitumo asambanya umugore w’abandi bamuzengurutsa umujyi wose yambaye ubusa
- Biravugwa ko Clement yajyanye na Knowless gupimisha ko ari we se w’umwana koko
- Ukurusha umugore akurusha urugo ; Mugabo menya ibiranga umugore mwiza
- Uburusiya bwasohoye igiceri cyiriho ifoto ya Donald Trump gitera urujijo beshyi
- Mugabo niba ucyeka ko umugore wawe atanyara sibyo ! Soma Inkuru umenye ukuri
- Kinshasa : Leta ivuga ko yasumbirijwe na M23 ingabo za Loni zikabihakana
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka


text:
Mu gice giherutse Mateso na Raissa bari bahunze igihugu.Bari bafashe imodoka ibavana i Kigali berekeza ku mupaka w’u Rwanda na Tanzania,Ese byaje kugenda bite ko umwicanyi Gatuza yari abakurikiye?
..Gatuza yakomeje kubakurikira kugeza i Kayonza.Bageze i Kayonza imodoka Gatuza yarimo ishiramo amavuta maze irahagarara.
Numujinya mwishi atuka umushoferi cyane bari bavuganye ko amuha ibihumbi ijana mu masaha atanu maze ahita amuha ibihumbi 30 gusa, Gatuza aratega agaruka i Kigali n’umujinya mwishi.
Ageze i Kigali yagiye kureba Donald amubwira ibyabaye byose , maze anamubwira yuko yananiwe kurasa Mateso kuko yari mu modoka imwe n’umukobwa we icyakora amubwira ko yabonye bafata inzira igana ku Rusumo.
Bageze ku Rusumo ntibyabagoye kwambuka ku gice cy’u Rwanda kuko Raisa yabaye agitanga ibyangombwa basanga ni umwana wa Donald KAMANZI ni uko ababwira yuko ari kumwe n’umukunziwe basohokeye Tanzania ariko badatindayo.
Baragenda ariko bageze ku ruhande rwa Tanzaniya byarabagoye cyane banga ko binjira mu gihugu Mateso adafite ibyangombwa maze ISIMBI ahereza umupolisi wa Tanzania amadolali ijana ahita abasinyira uruhushya rw’inzira rwa Mateso, ubwo yarwandikaga babajije aho bagiye maze ISIMBi aravuga ati ‘tugiye i Nairobi muri Kenya’ nuko babaha ibyangobwa bagenderaho kugera muri Kenya.
Bageze Kenya baraye muri hoteli ya Safari , bakirwa n’umukobwa w’umunyarugwiro maze ubwo yajyaga kubereka icyumba abwira Mateso mu rurimi rw’Icyongereza ati “sha ufite umugore mwiza cyane araka nta n’umwe basa gusa uzitonde kuko urebye nabi abagabo b’inaha bamugutwara.”
Akivuga atyo Mateso yaramwenyuye ndetse na ISIMBI araseka ariko Mateso nti yabitekerejeho byishi kuko yari azi neza ko ISIMBI amukunda by’agahebuzo kandi we yari asobanukiwe ubwiza bwe kurusha uko undi wese yabimenya.
Uwo mukobwa yakomeje kubitaho, akabaganiriza maze bamaze iminsi ine babona amafaranga ya hoteli batayabona niko kwegera wa mukobwa wabazaniraga ibyo bakeneye byose bamubaza aho bakura inzu ya make, abarangira mu burengerazuba bwa Kenya ahitwa Kisumu arababwira ati “Musaza wanjye ahafite amazu meza y’ibyumba bibiri na salo akodeshwa amadolali cumi n’atanu mu kwezi.Mu gitondo abajyanayo barahakunda cyane batangira ubuzima bwaho.
Mugihe bari bimutse, Mateso yafashe ikinyamakuru ku muhanda cyitwa Mwananchi maze akunda inkuru zacyo kuburyo yafashe nimero ya telefone yabo arabahamagara abasaba ko yajya yandika inkuru zigacishwa ku kinyamakuru cyabo maze barabyemera.
Mateso yahereye ku nkuru yahaye umutwe ugira uti “Ababiri mu nzira y’urukundo bahindutse umwe mu nzira yo kurwanya umwanzi wabo.”
Iyi nkuru yari yanditse mu Cyongereza yashimishe cyane abanya-Kenya kuko yari yakoresheje uburyo bugezweho bwo kwandika utazimiza abasomyi cyane mu gihe abanya-kenya bari bamenyereye imyandikire y’abakoLoni yuzuyemo imizimizo myishi.
Nyuma y’ukwezi kumwe gusa, Mateso yabaye umwanditsi ukomeye cyane wigaruriye imitima y’abanya-Kenya, maze inkuru ze zimaze gukundwa umukuru wa cya kinyamakuru aramuhamagara ati “Twasanze uri umuhanga mubyo ukora none tuzajya tuguhemba amadolali ijana wandike inkuru ebyiri mu cyumweru.”
Mateso ntiyaruhanyije abyanga kuko yumvaga aya mafaranga ari meshi cyane, yahise atangira akazi atyo,ariko akajya agakorera mu rugo maze akajyana inkuru amaze kuyinononsora dore ko byari byoroshye kuko yari afite ya mudsobwa yahawe mu marushanwa.
Mu gipangu yabagamo habagamo izindi inzu eshatu, ebyiri zarakodeshwaga naho indi yo hari kwa kwa nyir’inzu.
ISIMBI Donald Raisa na Mateso HAKUZIMANA bakigera muri iyi nzu barabakunze cyane ariko cyane cyane Vumilia n’umugabo we Pendo bari batuye imbere y’inzu kwa Mateso. Aba nabo bakaba barakodeshaga, kenshi babasobanuriraga amatwara n’amategeko agenga abanya-Kenya ndetse bari bababwiye ko icyaha kitababarirwa muri Kenya ari ugufata ku ngufu umugore cyangwa umukobwa.
Uyu muryango wa Pendo na Vumilia nubwo bari abakene ndetse barya gakeya kuko Pendo yakoraga akazi ko kuroba amafi rimwe na rimwe akanayabura ariko iyo batekaga bashyiraga ISIMBI kubyo batetse maze nawe akabigenza atyo mbese bari nk’umuryango umwe si nakubwira mu kwezi kumwe bari bafitanye ubushuti bukomeye cyane.
Iki gihe Mateso na Raisa bari baramaze kuba umugore n’umugabo basezeranye mu mitima yabo ubwabo, niko umunsi umwe ari ku itariki 21 z’ukwa Mbere, Raisa amenya ko ariwo munsi umugabo we yavukiyeho, maze ategura ifunguro riryoshye umugabo aje aramubwira ati “Nagutegereje ngo tujyane koga” .
Bavuye mu rwogero yaramugaburiye arangije arabumubwira ati “Mugabo nakunze nkabura amahitamo yandi uretse kugukurikira, uyu munsi nifuje kukubwira ko navuka ari ubwa mbere nishimye kuko ndi kumwe n’uwo Imana yandemeye nkamukunda nta buryarya. None ku munsi nk’uyu wavutse nifuje kugushimisha birenze ibyo nakoze kera, niyo mpamvu nshaka kukuririmbira akaririmbo najyaga nkunda kuva menye ubwenge ni aka victoire ngaho tega amatwi ukumve ndabizi uratunguwe kuko ari ubwa mbere ngiye kukuririmbira!
Aratangira ati: “ni byo n’abandi baragukunzee, ariko njyeweho ndabarushaa, nkundira mbikwereke mama we...N’aho twatura mu misozi nk’inyoni, tukitungirwa n’imyerayo yo mu ishyamba, tukiyambarira amababi y’ibiti, nta cyaruta urukundo sherii...
Uko baririmba ibyishimo birabasaga nibwo Raisa yahitaga aryama mu gituza cya Mateso wari ugaramye mu ntebe, maze batangira gukora urukundo aho muri salo, maze uwo munsi Raisa agaragariza Mateso ibyishimo bidasanzwe, arirekura wese.sinakubwira batera akabariro biva inyuma ahari n’ibyo bari buzakorekore mu myaka icumi babikoreye rimwe!
Batararangiza , batunguwe no kumva umuntu akomanze ku muryango wabo inshuro ebyiri maze buri wese arwanira guhisha ubwambure ngo hato uwo muntu adakomeza akinjira agasanga bambaye ubusa....
Murenzi Sixbert
Ushaka gusoma igice cyabanje, kanda hejuru ku itangiriro ry’icyo gice uri gusoma, ku magambo ari mu ibara ry’umutuku asobanura uko mu gice hiherutse byarangiye.


text:
“Car Free day” yabaye bwa mbere mu Rwanda tariki 29 Gicurasi 2016 ariko ku batuye Umujyi wa Kigali ngo ni umunsi waziye igihe kuko ubafasha kwirinda indwara zitandura zisigaye zibasiye abantu ku bwinshi.
Mujawamariya Seraphine, umubyeyi wari ufite ikibazo cy’umubyibuho ukabije, yabwiye IGIHE ko kuva uyu munsi watangira muri Gicurasi atarasiba kuwitabira kandi ko hari byinshi amaze kuwungukiramo ndetse byamufashije gukunda siporo bitandukanye na mbere.
Ati “Ndashimira abantu, abayobozi batekereje uyu munsi, turisanzura tugakora siporo. Ni umunsi mwiza ku giti cyanjye, waramfashije kuko ngira ikibazo cy’umubyibuho ariko kuva natangira kuza muri iyi siporo uragabanuka. Si ku buzima bwiza gusa idufasha kuko turaza tugasabana n’abantu bose tukaba inshuti.”
Umuyobozi wungirije w’Umujyi wa Kigali ushinzwe ubukungu, Busabizwa Parfait, yatangaje ko uyu munsi (Car Free day) uri gutanga umusaruro wari utegerejweho ujya gutangira kuko abaturage bawishimiye cyane kandi bakaba bakomeza kugenda biyongera uko iki gikorwa kibaye.
Ati “Uyu munsi washyizweho kugira ngo ufashe abaturage gukora siporo kandi baragenda barushaho kwiyongera uko wongeye kuba. Abenshi baje uba usanga bashaka gutaha bamaze no kwipimisha indwara zitandura, ibi bikaba byari biri mu ntego tuwutekereza.”
Car Free Day y’uyu munsi yitabiriwe n’abasaga igihumbi baturutse mu bice bitandukanye by’umujyi wa Kigali bagiye biruka n’amaguru buhoro buhoro abandi bari ku magare, bose bahurira ku kibuga cyo mu mbuga y’Ikigo cy’Igihugu cy’Imisoro n’amahoro (RRA) aho bakoze imyitozo ngororamubiri itandukanye.
Nyuma ya siporo ababishaka bapimwaga ku buntu indwara zitandura zirimo nk’umutima, umuvuduko w’amaraso, umubyibuho ukabije n’izindi.


text:
ven.
12
août
2011
ISOMO RYA MBERE
Igitabo cy’Abacamanza (Abac 9, 6-15)
Muri iyo minsi, 6abanyacyubahiro b’i Sikemu n’ab’i Betimilo bose barakorana, bajya i Sikemu mu nsi y’igiti cy’umushishi, iruhande rw’ibuye rishinze bukingi ryari rihari, maze bimika Abimeleki aba umwami. 7Nuko bamenyesha Yotamu ibyabaye, aherako ajya mu mpinga y’umusozi wa Garizimu; arangurura ijwi maze arababwira ati « Nimunyumve bantu b’i Sikemu, namwe kandi Imana ibumve ! 8Umunsi umwe, ibiti byafashe inzira bijya kwimika uzabibera umwami. Bibwira igiti cy’umuzeti biti ‘Tubere umwami !’ 9Umuzeti urasubiza uti ‘Ndeke gutanga amavuta yanjye ahesha icyubahiro imana n’abantu, ngo ngiye kwinaniza ntegeka ibindi biti ?’ 10Ibiti bibwira umutini biti ‘Ngwino utubere umwami!’ 11Umutini urasubiza uti ‘Ndeke gutanga uburyohe bwanjye n’imbuto zanjye nziza, ngo ngiye kwinaniza ntegeka ibindi biti ?’ 12Noneho ibiti bibwira umuzabibu biti ‘Ngwino utubere umwami!’ 13Umuzabibu urasubiza uti ‘Ndeke gutanga divayi yanjye ishimisha imana n’abantu, ngo ngiye kwinaniza ntegeka ibindi biti ?’ 14Nuko ibiti byose bibwira igihuru cy’amahwa biti ‘Ngwino utubere umwami !’ 15Ariko igihuru cy’amahwa kirabibwira kiti ‘Niba koko munyimitse mubishaka kugira ngo mbabere umwami, nimuze mwugame mu gicucu cyanjye. Ariko niba bitabaye ibyo, umuriro uzasohoka mu gihuru cy’amahwa maze utsembe amasederi yose ya Libani.’»
ZABURI (Zab 21 (20), 2-3,4.5,6-7)
Inyik/ Uhoraho, umwami wacu anejejwe n’ububasha bwawe.
Uhoraho, umwami wacu anejejwe n’ububasha bwawe ;
mbega ngo arishimira ubuvunyi bwawe !
Wamuhaye icyo umutima we wifuzaga,
ntiwamwima icyo isengesho rye ryasabaga.
Kuko wamusanganije imigisha n’ihirwe,
maze ukamwambika ikamba rya zahabu inoze.
Ubugingo yagusabaga warabumuhaye,
umuha kuzaramba ubuziraherezo.
Ubuvunyi bwawe bwamuhesheje ikuzo ryinshi,
umwungikanyaho icyubahiro n’ishema.
Wamugize Ruhabwamigisha iteka ryose,
iruhande rwawe ahabonera ibyishimo.
IBANGONDIRIMBO RIBANZIRIZA IVANJILI (Zab 145 (144), 13.17)
Alleluya Alleluya.
Uhoraho ni mutabeshya, akaba indahemuka mu byo akora byose.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Alleluya.
IVANJILI
+ Matayo (Mt 20, 1-16)
Muri icyo gihe, Yezu abacira uyu mugani ati 1« Ingoma y’ijuru imeze nka nyir’umurima wazindutse mu museke kugira ngo ararike abamukorera mu mizabibu. 2Amaze gusezerana n’abakozi idenari imwe ku munsi, abohereza mu mizabibu ye. 3Ngo asohoke nko ku isaha ya gatatu, abona abandi bandagaye ku kibuga. 4Arababwira ati ‘Namwe nimujye mu mizabibu yanjye, ndi bubahe igihembo gikwiye.’ 5Maze bajyayo. Yongeye gusohoka ahagana ku isaha ya gatandatu, n’ahagana ku ya cyenda abigenza kwa kundi. 6Yongera kugenda ku isaha ya cumi n’imwe, abona n’abandi bahagaze arababwira ati ‘Ni iki gituma mwahagaze aha ngaha umunsi wose nta cyo mukora ?’ 7Barasubiza bati ‘Ni uko nta waturaritse.’ Arababwita ati ‘Namwe nimujye mu mizabibu yanjye.’
8« Bugorobye nyir’imizabibu abwira umuhingisha ati ‘Hamagara abakozi ubahe igihembo cyabo, uhere ku baje nyuma, uheruke abaje mbere.’ 9Nuko rero abo ku isaha ya cumi n’imwe baraza, maze buri muntu ahabwa idenari. 10Aba mbere baza batekereza ko bari burengerezweho ; na bo ariko buri muntu ahabwa idenari imwe. 11Bayakira binubira nyir’umurirna bati 12‘Abaje nyuma bakoze isaha imwe gusa, ubagiriye nka twe twahanganye n’umunsi wose n’izuba.’ 13We rero asubiza umwe muri bo ati ‘Mugenzi wanjye, nta cyo nkurenganyijeho ; si idenari imwe twasezeranye ? 14Fata ikiri icyawe maze wigendere. Jye nshatse guha uwaje nyuma nk’icyo nguhaye. 15Sinshobora se kugenza uko nshaka mu byanjye ? Cyangwa se undebye nabi kuko ngize neza ?’ 16Nguko uko aba nyuma bazaba aba mbere, n’aba mbere bakazaba aba nyuma.»


text:
- umubavu.com
- ikinyarwanda
- english
- french
-
uburyo bworoshye wakoramo mayonnaise mu minota itarenga 5 ukaba uyibonye :
Bimwe mu bikomeza cyangwa bikaba urufatiro mu kubaka urugo rwiza kandi rukomeye harimo amafunguro meza agera ku mutima kandi ateguye neza, uyu munsi umubavu.com nk’uko usanzwe ubagira inama zo kubaka umuryango mwiza,uyu munsi turabigisha uko bakora mayonaise
1.Mbere ya byose ubanza gushaka no gutegura neza ibikoresho ,ibyo bikoresho ni
–Amagi(umuhondo wayo tuvuge urugero 2)
Amavuta(ubuto cyangwa olive)ariko biba byiza ubonye atarakoreshejwe
Vinaigre
Umunyu ariko muke
Isahani ifukuye (biba byiza iyo idafite imirongo mu ndiba kugirango bikorohere gukoroga ujyana mu cyerekezo kimwe).
Ibirungo byitwa mutaridi
- Iyo uri gukora mayonaise wibanda kuri uriya muhondo ariko ukifashisha amagi mabisi
2.Uko mayonnaise ikorwa
Ufata umunyu nk’utuyiko duto 2,ukavanga na ka vinaigre gake maze ugakoroga umunyu ukabanza ugashonga,wamara gushonga ugashyiramo umuhondo w’amagi tuvuge amagi 2 maze ugashyiramo na cya kirungo cyawe maze ugakoroga ujyana mu cyerekezo kimwe kandi udahagarika ,uko ukoroga niko ugenda ushyiramo utuvuta duke duke kugeza aho bihindura ibara ndetse bikagenda bibyimba,uko bigenda bitumba ndetse biguha impumuro imeze neza nibyo bikugaragariza ko mayonnaise yawe yamaze gutungana,ibi bishobora gutwara hagati y’iminota itanu n’icumi ukaba ubonye mayonnaise yawe.
- Iyo itagiye guhindura isura no kubyimba kuriya ni nako impumuro yayo igenda ikugeraho iki gihe rero iba yamaze gutungana ku buryo wahita utangira kuyirya
Icyitonderwa :
- kirazira gushyiramo ibivuta byinshi kuko amavuta menshi si meza
-Ni ngombwa ko niba umaze kurya mayonnaise hakagira isigara uyibika muri frigo kandi mu kintu gifite isuku.
Mayonaise ni amwe mu mafunguro agirira umubiri akamaro kanini kubera intungamubiri ziba zirimo,cyane ko haba higanjemo uruhurirane rw’ibi byose tuvuze kandi byose bikaba ari ngombwa ku buzima bw’umuntu.Tubifurije kugira ubuzima bwiza.
Anaclet NTIRUSHWA/UMUBAVU.COM
- Umupasitori wahanuye urupfu rwa Mugabe yafashwe
- Mugabo niba ucyeka ko umugore wawe atanyara sibyo ! Soma Inkuru umenye ukuri
- Mukobwa, nubona umuhungu nk’uyu ntazagucike-Soma inkuru
- Umutima washegeshwe n’abantu bakuze bamara igihe kinini ari bonyine
- Menya amagambo umukobwa abwirwa n’umukunzi akaba yamuha ibye byose
- Umuntu umwe yaguye mu mpanuka abandi 22 barakomereka
- Kuva aho aboneye akazi muri Hotel buri munsi asabwa urukundo n’abagabo barenze 3 ngubu ni isugi
- Peresida w’ ababana n’ubwandu bw’agakoko gotera SIDA arashima Peresida Paul KAGAME, anenga abayobozi b’inzego z’ibanze
- Biratangaje : Yipfumuje imyenge 453 yose ku mubiri we kandi imyinshi muri yo iri ku gitsina cye no mu nkengero zacyo - Amafoto
- Muganga Nkusi Jeremie arahakana ko Atari umupfumu
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Abaturage bafite ikibazo ni abo mu Kagari ka Karenge. Nkuko Turikumwenimana Leopord uhatuye avuga ko imvubu yamwoneye umurima uhinzemo ibigori, kuburyo ngo ntacyo azasarura.
Agira ati “Imvubu hano ziratwonera cyane pe! Nkanjye umurima w’ibigori nari nashoyemo ibihumbi 40Rwf zarawonnye urashira ubu ntacyo nzasarura. Nubu tuyisize hariya ruguru mu gishanga ubu yakamejeje.”
Akomeza avuga ko batazi aho babariza ikibazo cyabo ariko ngo abonewe bari kwishyira hamwe ngo bajyane ikibazo cyabo mu byobozi.
Agira ati “Ubuse imvubu ikoneye wajya kubariza he? Inyamaswa se wayirega he? Turi kwikusanya abo yoneye ngo tujye kubivuga mu buyobozi bayidukize.”
Mugenzi we witwa Ntamitondero Eugenie avuga ko zamwoneye imirima ye ibiri ageza ikibazo cye kuri agoronome w’umurenge wabo.
Aba baturage bavuga ko niba ntagikozwe iyo mvubu izabateza inzara kuko aho inyuze ntacyo basarura.
Agira ati”Dufite impungenge nuko zishobora kurya n’abantu. Isambu yanjye nari maze kugura ibihumbi 500 yaraje irona burundu kandi sinjye gusa hari n’abandi zoneye.”
Umuyobozi w’Umurenge wa Jarama, Mulisa Japhet avuga ko icyo kibazo bacyumvaga ariko ntawuraza avuga ko yonewe.
Mulisa yizeza ko ubuyobozi bw’umurenge bugiye gukurikirana iki kibazo abonewe bagakorerwa ubuvugizi mu kigo cy’igihugu cy’iterambere (RDB) kugira ngo kizabishyure.
Agira ati “Njye mu myaka ibiri ishize nta mvubu nari numva ko yambutse ikanagera mu baturage,dusanze hari abangiririjwe birumvikana hazabaho gutanga raporo muri RDB tugaragaza ibyangijwe n’izo nyamaswa hanyuma bakishyurwa.”
RDB yishyura abaturage bangirijwe n’inyamaswa habanje gukorwa raporo igaragaza ibyangirijwe n’agaciro kabyo.


text:
08 Kanama 2010: Icyumweru cya XIX Gisanzwe, Umwaka AMASOMO: Ubuhanga18, 6-9 Abahebureyi 11,1-2.8-19 Luka 12,32-48 Ku cyumweru gishize Yezu yabwiraga wa mukire wari wejeje imyaka myinshi ati:
gicucu, urakeka ko ugiye guhunika imyaka yawe maze ukarya ukadamarara, ukinezeza. Menya ko muri iri joro roho yawe uri buyinyagwe. Kuri icyi cyumweru Yezu arasa nukomeza kutubwira ko tugombwa
kwitonda. Aragira ati: mube maso, mube nk'abategereje shebuja. Ariko akongeraho amagambo aduhumuriza agira ati:mwigira ubwoba bushyo bwanjye. Yezu araducira imigani itatu. Hari uw'umutware utaha iwe
avuye gushyingirwa agasanga abagaragu be baramutegereje; hari umugani w'igisambo ndetse n'umugani w'umunyabintu w'umuhemu akaba n'intahemuka. Iyi migani yose Yezu arayiducira agira ngo tige kandi
twitoze kubaho mu budahemuka, tukabaho mu bwitonzi mu gihe dutegereje ihindukira rye. Ubukristu bwacu burusheho kutubera umusemburo wo kubaho neza, twirinda uburyarya n'amanyanga, tuzi ko iwacu atari
ino ahubwo ari kwa Yezu. Ibintu ntibikabe imyamvu yo kuryana, ahubwo bijye bidufasha kubona inshuti no kuyamba udukeneyeho inkunga. Ubukungu bwacu burabe mu rukundo, nibigenda bityo, umutima wacu
uzaba igicumbi cy'urukundo, ituze n'amahoro maze uzaza wese adusanga, tuzamubere uburuhukiro aho kumwongerera ibibazo. Icyumweru cyiza. P. Jean Damascène


text:
Rusizi: Bitarenze 2012-2013 abagurijwe na VUP bagomba kuba barangije kwishyura
Abayobozi b’inzego z’ibanze kuva ku kagari kugeza ku murenge, barasabwa gusobanurira abaturage bahawe inguzanyo na gahunda ya VUP kwihutisha gahunda yo kwishyura nyuma y’aho bigaragariye ko abagurijwe batishyura ngo intego z’iyi gahunda mu kurwanya ubukene zikomeze kugerwaho.
Nk’uko byasobanuwe kuri uyu mbere mu Karere ka Rusizi mu nama yahuje abayobozi mu nzego zinyuranye z’umurenge n’akagari ndetse n’abakozi ba VUP mu mirenge ya Nkombo, Bweyeye, Nyakarenzo, Nkungu, Butare na Gikundamvura; ngo (...)
Abayobozi b’inzego z’ibanze kuva ku kagari kugeza ku murenge, barasabwa gusobanurira abaturage bahawe inguzanyo na gahunda ya VUP kwihutisha gahunda yo kwishyura nyuma y’aho bigaragariye ko abagurijwe batishyura ngo intego z’iyi gahunda mu kurwanya ubukene zikomeze kugerwaho.
Nk’uko byasobanuwe kuri uyu mbere mu Karere ka Rusizi mu nama yahuje abayobozi mu nzego zinyuranye z’umurenge n’akagari ndetse n’abakozi ba VUP mu mirenge ya Nkombo, Bweyeye, Nyakarenzo, Nkungu, Butare na Gikundamvura; ngo imwe muri gahunda z’uyu mushinga iracumbagira kuko abahawe inguzanyo batishyura ngo bityo n’abandi bazikeneye zibagereho.
Abahawe izi nguzanyo ni abashoboye guhanga imishinga mito bagamije kwiteza imbere, gusa nyuma y’igihe cyari giteganyijwe amafaranga bahawe ntibayagaruye ngo ahabwe abandi ari na yo mpamvu Umuyobozi bw’Akarere ka Rusizi Nzeyimana Oscar asaba inzego bireba zose kwegera abaturage bafashe izo nguzanyo bakabakangurira ko bagomba kwishyura vuba kuko igihe bahawe cyo cyamaze kurenga.
Ubwo Umuyobozi w’Akakarere ka Rusizi yagezaga imiterere y’iki kibazo ku bari muri iyi nama kimwe n’ingaruka zacyo ku bahawe inguzanyo baba batazishyuye, yagaragaje ko izo ngaruka ari uko abandi baturage bagomba kugerwaho na zo kugira ngo biteze imbere bitaba gishobotse; nyamara ngo abazihawe ntibishyure igisigaye ni ukubishyuza ku ngufu cyangwa ibyabo bigatezwa cyamunara.
Abanyamabanga Nshingwabikorwa kuva b’utugari n’imirenge VUP ikoreramo muri aka karere bavuga ko hari intambwe VUP yagejeje ku baturage, ku buryo batakwihanganira uwo ari we wese washaka kuzitira icyo cyerekezo cyo gutsinda ubukene.
Ngo bagiye kwishyuza abo bireba bose. Kugeza ubu inguzanyo zatanzwe zigera kuri Miriyoni 192, ariko izimaze kwishyurwa ni miliyoni 30, icyakora abo bireba bafashe ingamba ko umwaka w’ingengo y’imari wa 2012-2013 ugomba kurangira asigaye na yo yishyuwe.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ubuki busarurwa mu mpera zigihe cyo kuzana indabo kw’ibihingwa. Umuvumvu ahitamo ibinyagu bifite ubuki bweze, butwikije akantu kumweru gakozwe mu binyagu. Ibinyagu bishobora gucibwamo uduce kandi ibyo bikase bikagurishwa bigitohatoshyecyangwa bigashwanyaguzwa bikayungururwa batandukanya ubuki n’ibinyagu. Ibinyagu inzuki zubakamo ibyari byazo kandi nanone bishobora no kugurishwa. Ibinyagu bishobora kubikwa kugeza igihe baboneye byinshi bikoroha bimeze nk’amazi bigahinduka nka beto. Abavumvu benshi bakunze kujugunya ibinyagu, batazi agaciro kabyo. Bishobora gukoreshwa nko gutangira amazi afite ingufu k’umubiri no kubihingwa,mugutera irangi mu myenda, mu gukora buji n’imitsatsi itandukanye n’impu. Ibinyagu byinshi ku isi bicuruzwa biturutse muri afurika.
Ibikoresho
Ibikoresho byinshi bikenerwa n’abavumvu barubanda rugufi bikorwa mu bikoresho byo mucyaro.
Icyuma gisohora umwotsi ( ifumba).
Umuvumvu akenera umwotsi utuma inzuki zituza mu gihe ari guhakura. Iki ni igikoresho bifashisha gitanga umwotsi. Iki gikoresho gikozwe mubintu bicanwa bifite amase y’inka yumye, cyangwa ibipapuro, n’agakoresho gatanga umwuka gafasheho. Abavumvu bakoresha iki cyuma iruhande rw’umujyango w’umutiba mbere yo kuwufungura n’umwotsi utuje inzuki zikava mugace k’umutiba zijya mukandi gace.
Icyuma gisohora umwotsi(ifumba).
- igikarito gikozwe mucyuma gifite umwobo hejuru ucamo umwotsi, akaba ari naho bacisha ibyo ibitanga umwotsi.
- ibicanwa bishyirwa mundiba bigakora umwobo umwuka uzamukamo.
- munsi ibumoso, bahifashisha mu kwinjizamo umwuka uciye mu twobo tubiri dutandukanye.
- ni byiza ko umwotsi wonyine nta na furemu yinjira iturutse muri cyiriya cyuma no kuba umuriro ugomba kujya hanze ako kanya ukimara kwifashishwa.
Imyenda y’ubwirinzi ikerwa n’abavumvu kugira ngo batarumwa n’inzuki, bishobora kubatera uburibwe bw’ibikomere. Igice cy’umubiri cy’ingenzi cyo kurinda ni mumaso, byumwihariko ku maso no kumunwa, ingofero ndende ifite n’udukungirizo ni byo bifashisha. Indi myenda ishobora kuba ibitwikira intoko(ga), bote n’ibitwikira umubiri wose. Imyenda y’ibara ry’umweru niyo bifashisha, kuko inzuki zikunda kuruma imyenda ifite ibara ry’umukara. Nubwo uba wambaye, izere ko ntahanu hacitse kumyenda kuburyo inzuki zahakurumira ukababara.


text:
Uwiteka nyereka inzira zawe, Unyigishe imigenzereze yawe.Unyobore ku bw’umurava wawe unyigishe, Kuko ari wowe Mana y’agakiza kanjye, Ni wowe ntegereza umunsi ukira.
Iyo abantu batekereje kukurangira ku isi, bibatera ubwoba cyane, ariko kandi hari nabibaza uko bizagenda kugira ngo isi irangire. Erega isi imaze imyaka myinshi cyane! Abantu bagiye bategereza ko yarangira bibwira ko byananiranye itakirangiye.
Hari abatekereza ko kugira ngo irangire hari nk’igisasu runaka kizayikubita yose ikarangira cyangwa izarangizwa n’imihindukire y’ikirere n’ibindi byinshi. Ariko se Bibiliya ibivugaho iki?
Ibyo abantu batekereza ko isi izarangizwa n’intambara, ibisasu bikomeye, indwara z’ibyorezo, uguhumana kw’ikirere n’ibindi, ni koko ibyo byago byose birahari ndetse ni nshingano za buri muntu wese mu kubifatira ingamba kugira ngo tubashe kubirwanya no kubirenga. Kuva kera Imana ikirema umuntu yamuhaye inshangano zo kwita ku isi, Bibiliya iravuga ngo” Uwiteka Imana ijyana wa muntu, imushyira muri iyo ngobyi yo muri Edeni, ngo ahingire ibirimo, ayirinde.”Itangiriro 2:15. Ijambo kuyirinda Imana yashakaga kugaragaza uruhare umuntu agomba kuzagira rwo kuyitaho.
Iyo bidakozwe bitugiraho ingaruka ndetse bikanazigira no kubandi, icyo gihe ntawabura kuvuga ko biba bibaye icyaha imbere y’Imana.
Isi ntabwo izarangizwa nibyo tuyikoreraho, izarangizwa n’Imana yo nyine igihe Yesu Kristo azaba agarutse kwima ubwami buhoraho, uwo munsi Bibiliya iravuga ngo” Ariko umunsi w’Umwami wacu uzaza nk’umujura, ubwo ijuru rizavaho hakaba n’umuriri ukomeye, maze iby’ishingiro, ibyo byose biremeshwa bikayengeshwa no gushya cyane, isi n’imirimo iyirimo bigashirīra.” 2 Petero 3:10
Nubwo isi izaba yashiziranye n’imirimo yayo yose, ntabwo azaba ari ukurangira kwayo ahubwo Imana izarema ibishya kandi icyaha n’urupfu ntibizongera kubaho ukundi.
Ntukwiye guterwa ubwoba n’uwo munsi ahubwo ushinganishe ubugingo bwawe mu maboko ya Yesu Kristo kugira ngo ubashe kwemerwa no kuba umwana w’Imana kuburyo ubwo uwo munsi uzaza, uzasanga witeguye uzabane n’Imana mu bwami bwayo bw’iteka ryose.


text:
“Kuko menye neza yuko naho rwaba urupfu cyangwa ubugingo, cyangwa abamarayika cyangwa abategeka, cyangwa ibiriho cyangwa ibizaba, cyangwa abafite ubushobozi, cyangwa uburebure bw’igihagararo, cyangwa uburebure bw’ikijyepfo, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu.”Abaroma 8:38-39
Uko byagenda kose, nta kintu na kimwe kibaho cyangwa kizabaho cyatuma Imana ireka kugunda, uzaba umukundwa ibihe byose kuko urukundo rwayo ruhora kuri wowe. Niwizera ukuri kuzahindura ubuzima bwawe.
Igihe wemeye Imana ikagufata akaboko ntizigera ikurekura ngo ujye inyuma y’urukundo rwayo ahubwo izagukomeza kandi ikwiteho mu rukundo rwayo. Hari igihe uba wumva wakwigendera ukayireka ariko ntishobora kukureka kuko muri yo ariho ubasha kuruhukira no kubera mu mutekano igihe cyose uri mu biganza byayo.
Iyo uvukiye mu muryango, ntabwo ushobora kuba utarawuvukiyemo. Igihe izina ryawe ryamaze kwandikwa mu gitabo cy’ubugingo, ntirishobora gukundwamo kuko ryanditswe n’ikaramu itabasha gusibika. Ntabwo Imana yitaye kugushidikanya kwawe n’ubwoba ufite cyangwa ubwinshi n’uburemere bw’ibyaha wakoze ahubwo iravuze iti” nta kintu na kimwe cyantandukanya n’urukundo rwayo,” ibyo wanyuramo byose mu buzima bwawe ntuzigera ubicamo wenyine ahubwo uzaba uri kumwe nayo kuko ihorana nawe mu rukundo rwayo.
Nta muntu waguha urukundo nkurwo Imana itanga, ikindi kandi nta wakwemera gutanga impano ikomeye nka Yesu Kristo wemeye gutanga ubugingo bwe kubwawe, niwe utanga ubugingo, imbabazi, imbaraga n’amahoro byuzuye kandi bihoraho iteka ryose.
Iyi ishobora kukubera inkuru nziza,Imana yiteguye kukubwira ngo urababariwe kandi urabohotse kuko Imana iriho kandi itazigera igutererana, ntizigera ireka kugukunda, niba wemeye uy’umunsi ukinjira mu rukundo rwayo.


text:
Ubushakashatsi bwagaragaje ko bitewe n’imiterere y’umuntu, akazi akora , abo akunze kuba ari kumwe nabo n’ubutunzi afite bishobora kumukururira kuba yaca inyuma uwo bashakanye kandi we atabyifitemo nk’ingeso.
Urubuga elcrema rwatangaje ingeri z’abantu bakunze guca inyuma abo bashakanye.
1. Abantu barebare
Uzasanga abantu benshi bakunda abantu barebare kurenza abagufi. Umuntu muremure akenshi aba afite imbaraga, agaragara neza mu bandi.
Kuba bakundwa n’abantu benshi ibyo bituma agira ibyago byinshi byo guca inyuma uwo bashakanye, akabikora atari ingeso, ahubwo yabishowemo.
Mu bushakashatsi bwanyujijwe ku rubuga rwandika inkuru z’abashakanye rwitwa Illicit Encounters, bwagaraje ko abantu bari hejuru ya metero imwe n’igice kuzamura bakunze guca inyuma abo bashakanye kurenza abatazifite.
2. Abagore bakennye
Ubushakashatsi bwerekanye ko abagore bakennye baca inyuma abo bashakanye inshuro enye kurenza abagabo banganya nabo ubukene (bari mu kigero kimwe mu bukene).
Impamvu zagaragajwe n’abahanga mu by’imitekerereze ya muntu , ngo ni uko ku bagore ubukene bubabuza amahoro no gutuza bakabura ibyishimo mu buzima bwabo, mu gihe abagabo bo bihangana bakabana nabwo.
3. Abigeze gucana inyuma
Bavuga ko ingwe itajya ihindura ubugondo bwayo ,aho wayisanga hose ikomeza kuba ingwe.
Kuba rero warashakanye n’umuntu wari usanzwe aryamana n’abandi, kuba yiswe umugore wawe cyangwa umugabo wawe ntibimwibagiza abo baryamanye mbere akaba yabasubiramo akaguca inyuma.
4. Abakoronijwe n’imbuga nkoranyambaga
Nk’uko inzobere mu bijyanye n’ibyikoranabuhanga , imyitwarire n’itumanaho zabigaragaje, ngo abirirwa ku mbuga nkoranyambaga baba bafite ibyago byinshi byo kuba baca inyuma abo bashakanye cyangwa bakaba bakwishobora mu busambanyi.
Bavuga ko n’ubundi iyo unyura mu nzira nyinshi cyangwa ukoresha imbuga nyinshi uhura n’abantu batandukanye harimo n’abakuyobya bagatuma waca inyuma uwo mwashakanye.
5. Abagabo bakize
Uko umugabo akize, niko yumva ko agomba kwinezeza bitewe nuko ubushobozi bwe.Ibyo rero bimukururira no guca inyuma uwo bashakanye kuko uwo ashatse wese aba yumva kumugeraho byoroshye kuko afite amafaranga.
Impamvu ni uko buri gihe, muri kamere y’abagabo, usanga umugabo aba yifuza kwereka umugore cyangwa igitsinagore bari kumwe ko ari umuntu ukize,urenze mu bushobozi.
Nubwo iyi inkuru igaragaza ingeri z’abafite ibyago byinshi byo guca inyuma abo bashakanye, Abanyarwanda bo bavuze ko kami ka muntu ari umutima we, bishatse kuvuga ko hari abashobora kubikora koko ariko hari n’abatabikora.